UMAT ISLAM TUNAI SOLAT SUNAT TARAWIH MALAM PERTAMA RAMADAN

KUALA LUMPUR: Kemeriahan sambutan bulan Ramadan yang penuh keberkatan mula dirasai apabila seluruh umat Islam di Malaysia memenuhi ruangan saf-saf di masjid bagi menunaikan solat sunat tarawih yang pertama bagi tahun 1444 Hijrah.

Penyimpan Mohor Besar Raja-Raja Tan Sri Syed Danial Syed Ahmad mengisytiharkan umat Islam di Malaysia mula menjalani ibadah puasa pada Khamis, menurut perintah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah setelah diperkenankan oleh Duli-Duli Yang Maha Mulia Raja-Raja.

Di ibu negara,  lebih 1,000 umat Islam pelbagai lapisan umur membanjiri Masjid Negara, di sini, bagi menunaikan solat sunat tarawih yang diimamkan oleh Ahmad Mujahid Salleh Sani, yang merupakan imam jemputan bagi solat sunat tarawih di masjid itu setiap kali bulan Ramadan sejak 2017.

Di PERAK, Menteri Besar Datuk Seri Saarani Mohamad menerusi kenyataan di laman Facebook mengajak umat Islam untuk menjadikan Ramadan kali ini sebagai bulan pengorbanan, berkasih sayang dan mengeratkan hubungan sesama Islam.

“Ambillah kesempatan sempena Ramadan untuk mendidik rohani dan jasmani kita untuk seikhlasnya membantu mereka yang memerlukan. Mudah-mudahan, madrasah Ramadan kali ini membuka pintu-pintu hati kita untuk menjadi insan yang selalu bersyukur dan mendambakan keredaan Allah SWT,” katanya.

Selain itu, tinjauan di Masjid Jamek Medan Klebang Restu, Chemor di sini pula mendapati kira-kira 1,500 jemaah hadir bagi solat tarawih pada malam tadi.

Di KELANTAN, Menteri Besar Datuk Ahmad Yakob dalam kenyataannya menyeru supaya rakyat menjadikan Ramadan kali ini sebagai peluang terbaik mendidik diri dengan semangat persaudaraan Islam dalam membentuk ummah, menerbitkan perasaan kasih sayang dan timbang rasa kepada mereka yang memerlukan.

Tinjauan di Masjid Mukim Kenor, Kuala Krai pula mendapati lebih 200 jemaah menunaikan lapan rakaat solat sunat tarawih dan tiga rakaat solat sunat witir.

Bagi Mohd Sayuti Abd Ghani, 56, berkata peluang menunaikan solat sunat tarawih secara berjemaah di masjid bukan sahaja dapat mengeratkan hubungan silaturahim, malah dapat menghidupkan bulan Ramadan dengan amal ibadat dan mendekatkan diri kepada Allah SWT.

Sementara itu di JOHOR,  bagi penduduk Daerah Batu Pahat, yang merupakan satu-satunya daerah yang masih terjejas dengan bencana  banjir, Jabatan Agama Islam Negeri Johor (JAINJ) turut menyediakan imam bagi membantu  lebih 1,000 mangsa yang masih ditempatkan di 10 pusat pemindahan sementara (PPS)  menunaikan solat sunat itu.

Antara PPS yang disediakan imam untuk solat tarawih termasuklah Sekolah Kebangsaan (SK) Sejagong, SK Seri Manggis, SK Seri Tanjong, Sekolah Agama (SA) Sri Medan, SA Parit Sulong, SA Seri Chomel dan Sekolah Jenis Kebangsaan Cina Hua Min.

Di PAHANG, Masjid Negeri Sultan Ahmad 1 yang terletak di bandar Kuantan antara yang menjadi tumpuan umat Islam untuk menunaikan solat sunat tarawih dengan dipimpin imam Muhammad ‘Izzan Idris dan Muhammad Hafizuddin Tajuddin.

Di SARAWAK, tinjauan di Masjid Al Abyad di Kuching mendapati kira-kira 300 umat Islam di sini mula menunaikan solat tarawih di masjid yang terletak di kawasan Matang Jaya itu.

Terdahulu, proses melihat anak bulan Ramadan di Kuching telah berlangsung di Pantai Damai Resort di sini, yang melibatkan petugas Jabatan Mufti Sarawak.

Di SABAH, Ketua Menteri Datuk Seri Hajiji Noor dalam kenyataan ringkas mengucapkan selamat menunaikan ibadah puasa kepada seluruh umat Islam terutamanya di Sabah dan berharap umat Islam di negeri itu dapat mengambil peluang bulan yang penuh keberkatan itu untuk melipatgandakan ibadah bagi mendapat ganjaran pahala.

Lebih 1,000 umat Islam turut mengambil kesempatan menunaikan solat sunat itu di Majlis Bandaraya Kota Kinabalu bermula kira-kira 8 malam dengan dipimpin Imam Besar Masjid Bandaraya Kota Kinabalu Hafiz Dr Hamzah Al-Hafiz. — AlHijrah Online


KERAJAAN KEKAL PENDIRIAN TIADA GST – PM

KUALA LUMPUR: Kerajaan kekal dengan pendirian untuk tidak memperkenalkan kembali cukai Cukai Barang dan Perkhidmatan (GST) pada masa ini dan yakin hasil yang bakal dikutip dan penguatkuasaan kutipan yang cekap mampu menambah pendapatan negara.

Perdana Menteri Datuk Seri Anwar Ibrahim berkata ini berikutan pendapatan rakyat yang masih rendah berbanding negara-negara yang mengguna pakai sistem GST seperti Singapura dan Kanada.

‘’Kita belum bersedia kerana pendapatan rakyat masih rendah. Jadi saya tidak fikir dalam enam bulan atau satu tahun pun kita tidak akan pertimbangkan,’’ katanya yang juga Menteri Kewangan.

Anwar berkata demikian bagi menjawab pertanyaan Datuk Dr Zulkafperi Hanapi (PN-Tanjong Karang) iaitu adakah kerajaan akan mempertimbangkan pengenalan semula GST selepas Pilihan Raya Negeri (PRN) bagi Kelantan, Terengganu, Kedah, Selangor, Negeri Sembilan dan Pulau Pinang di Dewan Rakyat hari ini.

Katanya, masih terdapat 130,000 golongan miskin tegar di Malaysia di samping kumpulan B40 yang semakin meningkat.

Justeru, Perdana Menteri yakin kecekapan penguatkuasaan kutipan cukai  dan pengenalan cukai-cukai baharu dapat menyumbang kepada peningkatan pendapatan negara.

Menurut Anwar, Malaysia akan memperkenalkan cukai keuntungan modal dan cukai barangan mewah seperti diumumkan di bawah Belanjawan 2023.

Beliau berkata adalah memadai untuk memperoleh pertambahan hasil daripada cukai-cukai ini selain langkah tegas mengelakkan kebocoran cukai dan memastikan tiada pihak yang mengambil kesempatan dan mengelak daripada membayar cukai.

‘’Jadi saya bagi tahu, kita jangan bertolak ansur dalam memastikan mereka (golongan yang mengelak cukai)  juga membayar cukai dan jangan melarikan wang mereka ke luar negara. Sebab itu saya mahu supaya semua siasatan dilakukan termasuk Pandora Papers. Kalau kamu tipu atau curi wang negara (pelari cukai), bayar balik,’’ jelasnya.–AlHijrah Online


KONTRAKTOR DIKOMPAUN RM100, SALAH GUNA PILI BOMBA

PUTRAJAYA: Jabatan Bomba dan Penyelamat Malaysia (JBPM) Kelantan mengenakan kompaun RM100 terhadap seorang kontraktor atas kesalahan menyalahgunakan pili bomba dalam isu membabitkan seorang ahli Parlimen.

Bahagian Pengurusan Korporat JBPM dalam satu kenyataan hari ini memaklumkan status bagi kes itu selesai di luar mahkamah apabila pelaku, Tuan Salehudin Tuan Mat, mengaku salah dan membuat bayaran kompaun sebanyak RM100 pada 8 Mei lalu.

Kompaun itu dikeluarkan terhadap pelaku berdasarkan Seksyen 26 Akta Perkhidmatan Bomba 1988 (Akta 341) iaitu menyalahgunakan pili bomba.

“Mengikut Akta 341 sesiapa yang menutup, mengepung, atau menyembunyikan mana-mana pili bomba hingga menjadikan tempatnya sukar dipastikan, atau mengganggu mana-mana pili bomba, atau menggunakan pili bomba selain tujuan menentang kebakaran, adalah melakukan suatu kesalahan.

“JBPM juga menegaskan bahawa Seksyen 23 (1) Akta Perkhidmatan Bomba 1988 (Akta 341) menerangkan Notis bagi kerja yang menjejaskan pili bomba, tiada seorang pun selain pihak berkuasa air boleh melakukan apa-apa kerja yang menjejaskan pili bomba atau aliran air kepadanya melainkan memberi notis bertulis berkaitan kerja akan dilakukan kepada Pengarah Negeri sekurang-kurangnya tujuh hari sebelum kerja dimulakan,” katanya.

Katanya, dalam keadaan kecemasan, kerja-kerja boleh dilaksanakan terlebih dahulu dan notis hendaklah dikemukakan dengan kadar segera kepada Pengarah Negeri berdasarkan Seksyen 24 Akta Perkhidmatan Bomba 1988 (Akta 341).

Sebelum ini, Ahli Parlimen Rantau Panjang Datuk Siti Zailah Mohd Yusoff didakwa menyediakan penghantaran air percuma di kawasan Parlimen berkenaan dengan menyediakan lori tangki besar dan pam penyedut dengan mengambil air dari pili bomba sebelum dihantar ke kampung terjejas.

Bagaimanapun, Siti Zailah menafikan mencuri air daripada pili bomba sebaliknya mendakwa tindakannya itu mendapat kebenaran pihak Air Kelantan Sdn Bhd (AKSB) serta JBPM Kelantan.—AlHijrah Online


PENGGUNAAN KANABIS DALAM BIDANG PERUBATAN DI MALAYSIA AKAN DIPUTUSKAN SEBELUM AKHIR TAHUN- KHAIRY

BANGKOK: Kerajaan akan mengambil pendirian berhubung penggunaan kanabis dalam bidang perubatan sebelum akhir tahun, kata Menteri Kesihatan Khairy Jamaluddin hari ini.

Khairy yang mengakhiri lawatan kerja bilateral kesihatan ke Bangkok, pada Khamis berkata Thailand telah banyak berkongsi pandangan dan pengalaman sepanjang lawatannya itu akan penggunaan kanabis untuk tujuan perubatan dan penanamannya.

“Saya yakin bahawa kita akan dapat kaji pengalaman Thailand untuk disesuaikan dengan konteks Malaysia nanti apabila kita bakal membuat keputusan sama ada membenarkan atau tidak penggunaan kanabis untuk tujuan perubatan.

“Jika dibenarkan, kita akan menentukan dalam kerangka apa dan penggunaan apa yang akan dibenarkan.

“Saya mahu bergerak cepat… Saya yakin bahawa kita akan dapat mengambil pendirian pada tahun ini. Keputusan utama Boleh atau Tidak akan dibuat tahun ini dengan dasar itu mungkin dilaksanakan tahun hadapan. Itu sasaran saya,” katanya kepada Bernama di sini, hari ini.

Lawatan beliau itu atas jemputan Timbalan Perdana Menteri merangkap Menteri Kesihatan Awam Anutin Charnvirakul untuk meneroka potensi penggunaan kanabis dalam bidang kesihatan. Thailand merupakan negara  Asia Tenggara pertama yang membenarkan penggunaan kanabis dalam bidang perubatan.

Sepanjang lawatan kerjanya, Khairy dan delegasi turut melawat Government Pharmaceutical Organisation (GPO) di mana beliau mendengar taklimat mengenai dasar kanabis Thailand termasuk amalan, kaedah penanaman, kajian serta penggunanan kanabis bagi tujuan perubatan.

Beliau turut mengadakan pertemuan dengan pemain utama industri kanabis selain melawat Siam Cannabis Land di Pattaya di mana beliau diberi taklimat dan melawat rumah hijau dan ladang penanaman pelbagai jenis kanabis.

Khairy menjelaskan bahawa penggunaan kanabis untuk tujuan perubatan bukan perkara baharu di Malaysia kerana pada tahun 2014, Sativex yang mengandungi cannabidiol (CBD) dan tetrahydrocannabinol (THC) pernah diluluskan penggunaannya di Malaysia untuk merawat kekejangan otot.

Bagaimanapun, produk itu tidak mendapat sambutan di pasaran tempatan maka pandaftarannya dibatalkan.

“Undang-undang dan kerangka sedia ada membenarkan penggunaan kanabis bagi tujuan perubatan,” katanya.

Khairy menambah bahawa penggunaan kanabis untuk tujuan perubatan semakin luas di peringkat antarabangsa termasuk untuk penjagaan paliatif, pengurusan sakit kronik, insomnia dan pesakit yang jalani kemoterapi.

“Malaysia tidak mahu ketinggalan. Maka, kita mahu lihat dan kaji keberkesanan dan keselamatan penggunaan kanabis bagi tujuan perubatan,”  katanya.

Sementara itu, Khairy berkata buat permulaan, Malaysia hanya melihat penggunaan produk kanabis untuk tujuan perubatan dan bukan penanamannya.

“Kalau terdapat permintaan tinggi untuk menjadikan ia satu industri, kita akan mengkaji daripada segi penanaman (kanabis). Kita akan ambil langah demi langkah,” katanya.

Julai lalu, Khairy berkata satu kerangka kerja berhubung pendaftaran produk CBD tertentu bakal diumum.

Sebelum itu, Khairy telah melawat hospital psikiatri pertama Thailand – Somdet Chaopraya Institute of Psychiatry di mana beliau diberi taklimat oleh Ketua Pengarah Jabatan Kesihatan Mental Dr Amporn Benjaponpitak mengenai khidmat kesihatan mental di negara itu.

Semasa lawatan itu, beliau ditunjukkan pelbagai inovasi yang dapat membantu menambah baik kesihatan mental.

Sebelum pulang, Khairy juga menghadiri Mesyuarat Peringkat Tinggi ke 12 Kerjasama Ekonomi Asia Pasifik (APEC) mengenai Kesihatan dan Ekonomi bertema “Open to Partnership. Connect with the World”. Balance Health and the Economy”. –AlHijrah Online


KERAJAAN USAHA BANTU GOLONGAN TIDAK BERKEMAMPUAN LAKSANAKAN PDPR

SEREMBAN: Kerajaan berhasrat untuk menyalurkan bantuan bagi membantu pelajar, khususnya golongan tidak berkemampuan yang terkesan dengan pelaksanaan Pengajaran dan Pembelajaran di Rumah (PDPR).

Menteri di Jabatan Perdana Menteri, Datuk Dr Zulkifli Mohamad Al-Bakri berkata, perkara itu akan diteliti secara berfasa, dengan melibatkan pelbagai kementerian, mengikut keperluan penyediaan peralatan seperti alat peranti dan perkhidmatan Internet.

“Saya yakin dan percaya hal ini bila kita bekerjasama dengan semua agensi, bukan terkait kepada agensi agama sahaja, sebab kita akan melihat dari sudut yang lebih luas lagi.

“Kita cuba santuni dengan sebaiknya mengikut kesesuaian dari segi tempat, semasa dan seumpamanya kerana ia membabitkan beberapa isu seperti Internet. Kemampuan di tempat-tempat tersebut juga diambil kira,” kata Zulkifli selepas mengadakan lawatan ke Projek Dewan Makan Masjid Kariah, Taman Bandar Senawang, Negeri Sembilan.

Mengulas lanjut, beliau turut memaklumkan bahawa beberapa tokoh pendidikan termasuk mantan Ketua Pengarah Pendidikan, Tan Sri Alimuddin Mat Dom memberikan pandangan mengenai PDPR yang dilaksanakan.

Zulkifli percaya dengan kerjasama pelbagai pihak akan dapat memastikan bantuan tersebut sampai kepada kumpulan sasar. – AlHijrah Online


KORONAVIRUS: MASJID TUMPUAN PELANCONG TERIMA PEMBERSIH TANGAN DAN TISU BASAH

KUALA LUMPUR: Prihatin dengan isu jangkitan novel koronavirus 2019 (2019-nCoV) dan sebagai langkah berjaga-jaga, kerajaan mengambil langkah mengagihkan pembersih tangan dan tisu basah kepada masjid yang menjadi tumpuan pelancong di sekitar Wilayah Persekutuan Kuala Lumpur, semalam.

Menteri di Jabatan Perdana Menteri, Datuk Seri Dr Mujahid Yusof berkata ia merupakan antara usaha kerajaan bagi memastikan masjid tumpuan pelancong terpelihara daripada sebarang jangkitan koronavirus.

“Hari ini kita memilih Masjid Jamek Sultan Abdul Samad kerana masjid ini ramai pengunjung yang datang. Kita edarkan pembersih tangan mini yang boleh dibawa ke mana-mana sebagai kesedaran kepada pengunjung untuk menjaga kesihatan sepanjang (musim) virus ini (masih ada), yang menjadi ‘kebimbangan kesihatan awam,” katanya kepada pemberita selepas menyerahkan kedua-dua item kepada 18 wakil masjid sekitar ibu negara.

Mujahid berkata pembersih tangan dan tisu basah itu akan diagihkan oleh wakil masjid kepada orang ramai, termasuk jemaah dan pelancong asing.

Minggu lepas, media melaporkan bahawa beberapa masjid tumpuan pelancong ditutup kepada golongan itu berikutan kebimbangan berhubung isu jangkitan koronavirus.

Bagaimanapun, Perdana Menteri Tun Dr Mahathir Mohamad menegaskan bukan dasar kerajaan untuk  menghalang pelancong daripada mengunjungi lokasi yang menjadi tumpuan mereka, termasuk masjid.   — BERNAMA


TANAH RUNTUH GOHTONG JAYA: SEORANG KANAK-KANAK, WANITA MENINGGAL DUNIA

KUALA LUMPUR: Seorang kanak-kanak lelaki dan seorang wanita disahkan meninggal dunia akibat tanah runtuh di tapak perkhemahan berhampiran sebuah ladang organik di Father’s Organic Farm, Gohtong Jaya, awal pagi tadi.

Perkara tersebut disahkan oleh pihak polis.

Jabatan Bomba dan Penyelamat Malaysia (JBPM) Selangor turut memaklumkan setakat jam 7 pagi tadi dua orang meninggal dunia, tiga cedera, 51 orang masih belum ditemui manakala 23 orang selamat dalam tragedi itu.

Sejumlah 79 orang mangsa berada di tapak perkhemahan tersebut ketika kejadian runtuhan berlaku.

“Usaha mencari dan menyelamat (SAR) masih diteruskan oleh Bomba serta dibantu bersama oleh agensi lain iaitu Persatuan Bomba Sukarela, Bomba Swasta, Polis Diraja Malaysia, Angkatan Pertahanan Awam Malaysia, Kementerian Kesihatan (KKM) dan Pasukan SMART,” dalam satu kenyataan JBPM Selangor.

Pengarah JBPM Selangor Datuk Norazam Khamis berkata, tanah runtuh berketinggian 30 meter berhampiran ladang organik itu telah menghempap tapak perkhemahan yang berdekatan dengan jalan.

Pihaknya menerima panggilan kecemasan pada 2.24 pagi ini dan tiba di lokasi kejadian kira-kira 3 pagi.–AlHijrah Online


PERCIKAN API KERJA KIMPALAN PUNCA LETUPAN GUDANG BUNGA API DI NARATHIWAT

NARATHIWAT: Percikan api daripada kerja-kerja kimpalan dipercayai punca kepada letupan kuat di sebuah gudang mercun dan piroteknik di wilayah Narathiwat, selatan Thailand, yang mengorbankan sembilan orang dan mencederakan 117 yang lain.

Letupan pada pukul 3.30 petang (waktu tempatan) di Mundok, Sungai Kolok memusnahkan lebih 200 rumah dan kedai, serta 15 kenderaan. Jumlah kerugian dianggarkan 100 juta baht.

Setakat ini tiada rakyat Malaysia terlibat dalam letupan itu.

Gabenor Narathiwat Sanan Pongaksorn berkata sembilan terbunuh dalam kejadian itu termasuk seorang bayi berusia lapan bulan, kakaknya 4 tahun dan ibu mereka berusia 28 tahun.

Selain itu, beliau berkata seorang wanita warga Indonesia berusia 36 tahun adalah antara 117 yang cedera dalam kejadian itu.

“Siasatan awal menunjukkan bahawa percikan api daripada kerja-kerja kimpalan bagi memasang kabinet baharu di situ, dipercayai menyebabkan letupan.

“Lebih 365 keluarga terjejas akibat letupan itu. Kerajaan akan memberi pampasan kepada keluarga yang anggota keluarga mereka terkorban dalam kejadian itu dan mereka yang cedera,” katanya pada sidang media di sini hari ini.

Beliau berkata tujuh daripada mangsa dikebumikan dalam satu liang lahad pada malam Jumaat, manakala identiti dua lagi masih menunggu keputusan ujian DNA.

Sanan berkata 10 lagi mangsa yang mengalami kecederaan masih menerima rawatan di Hospital Sungai Kolok.

“Lebih 1,000 sukarelawan dan pegawai berada di lapangan membantu penduduk tempatan membersihkan serpihan akibat letupan itu,” katanya.

Gudang itu dilaporkan menyimpan sejumlah besar bahan letupan. Foto dan video menunjukkan letupan itu memusnahkan kawasan besar di sekeliling gudang.

Sementara itu, Panglima Wilayah Tentera Keempat, Lt Jen Santi Sakuntanark berkata pasukan petugas khas (pasukan siasatan khas) ditubuhkan untuk menyiasat kejadian itu.

“Kami akan memanggil pemilik gudang sebaik dia pulang dari luar negara,” katanya.–AlHijrah Online


POS MALAYSIA TAWAR PERKHIDMATAN BAGASI PULANG KEPADA JEMAAH UMRAH

KUALA LUMPUR: Pos Malaysia Bhd menawarkan perkhidmatan penghantaran pulang bagasi ke tanahair kepada jemaah umrah bermula 1 Jan, 2020 bagi memudahkan urusan mereka.

Ketua Pegawai Eksekutif Kumpulan Syed Md Najib Syed Md Noor berkata perkhidmatan itu bermatlamat untuk menyediakan pilihan perkhidmatan bagasi yang mudah dan tanpa ragu kepada jemaah selepas selesai mengerjakan umrah.

“Melalui perluasan perkhidmatan bagasi kami ini, jemaah Malaysia dapat memanfaatkan perkhidmatan ini untuk mengirim balik barangan mereka ke tanahair.

“Ia dapat membantu jemaah mengurangkan beban dan mengelakkan daripada dikenakan caj lebihan bagasi yang mahal,” katanya dalam kenyataan hari ini.

Pos Malaysia mengenakan caj SR/RM20 bagi setiap kilogram untuk penghantaran ke Semenanjung Malaysia dan SR/RM25 bagi setiap kilogram ke Sabah dan Sarawak.

“Dua pilihan pembayaran disediakan — secara tunai dalam matawang Riyal Saudi bagi penghantaran dari Mekah dan Madinah atau melalui kaedah bayar waktu terima sebaik sahaja barangan diterima di Malaysia,” katanya.

Selain itu, perkhidmatan pembungkusan juga disediakan bagi pelanggan yang memerlukan pembungkusan barangan dalam kotak dengan caj bermula dari SR8 untuk kotak saiz kecil, SR10 untuk kotak saiz sederhana dan SR12 untuk kotak saiz besar.

Buat sementara waktu, Pos Malaysia akan menyediakan perkhidmatan pengambilan secara temujanji melalui panggilan sehingga kaunter tetap disiapkan. — BERNAMA


DUA RENTUNG, LAPAN UNIT RUMAH KEDAI TERBAKAR

SUNGAI PETANI: Dua individu ditemukan rentung dalam kebakaran membabitkan lapan unit rumah kedai di Jalan Sungai Emas Kota Kuala Muda dekat sini, awal pagi ini.

Pengarah Jabatan Bomba dan Penyelamat Malaysia (JBPM) Kedah Awang Hidzel Awang Bujang berkata mangsa pertama dijumpai pada 3.19 pagi manakala mangsa kedua pada 6 pagi.

Bagaimanapun, beliau berkata identiti kedua-dua mangsa berkenaan masih belum dikenal pasti.

“Panggilan kecemasan berhubung kebakaran diterima pada 1.12 pagi dan anggota serta jentera bomba dari Balai Bomba dan Penyelamat (BBP) Tikam Batu dan BBP Sungai Petani digerak ke lokasi kejadian dibantu pasukan BBP Kuala Muda, Pulau Pinang,” katanya dalam kenyataan hari ini.

Awang Hidzel berkata kebakaran melibatkan lapan unit rumah kedai dua tingkat kelas B dengan setiap satu unit berkeluasan 20 x 80 kaki persegi.

Katanya, kebakaran dapat dikawal pada 3.08 pagi dan mangsa yang rentung telah diserahkan kepada pihak polis untuk tindakan lanjut.

Sementara itu, satu lagi mayat yang merupakan mangsa ketiga dalam kebakaran itu ditemukan di bawah sisa runtuhan bangunan terbakar pada 10.15 pagi.

“Mayat mangsa ketiga ditemukan di bawah ruangan tangga tidak jauh dari penemuan mayat mangsa kedua. Mayat mangsa pertama ditemukan di ruang tamu manakala mayat mangsa kedua dijumpai kira-kira tiga meter dari situ dan ditimpa runtuhan pintu…kesemuanya berhampiran dengan pintu keluar,” katanya.

Beliau berkata kebakaran itu berlaku dipercayai bermula dari sebuah premis menjual pakaian sekolah sebelum merebak ke premis lain manakala punca kejadian masih dalam siasatan.

“Pasukan penyelamat berdepan kesukaran kerana bahagian belakang bangunan tersebut tidak mempunyai akses untuk masuk dan pemadaman hanya boleh dilakukan dari bahagian hadapan bangunan.

“Tambahan pula bangunan ini dipercayai berusia lebih 60 tahun, struktur atas daripada kayu dan bawah daripada batu-bata…usaha mencari juga mengambil masa kerana perlu mengutamakan keselamatan anggota penyelamat,” katanya.

Katanya, kesemua mangsa terdiri daripada dua wanita dan seorang lelaki, namun pihaknya masih mengenal pasti hubungan antara kesemua mangsa.

Mangsa yang maut ialah Yong Swee Lan, 92, Lee Chew Fong, 61 dan mangsa lelaki Lim Yang Kooi, 66.–AlHijrah Online


Malaysia kutuk serangan peluru berpandu ke atas Lapangan Terbang Antarabangsa Abha

KUALA LUMPUR, 14 Jun – Malaysia
mengutuk sekeras-kerasnya serangan peluru berpandu ke atas Lapangan Terbang
Antarabangsa Abha di Wilayah Asir, barat daya Arab Saudi yang mengakibatkan 26
orang cedera, kelmarin.

Sinar Harian yang memetik laporan
Bernama menyebutkan Kementerian Luar dalam satu kenyataan berkata, serangan itu
tidak boleh diterima dan melanggar undang-undang antarabangsa serta menjejaskan
keamanan dan keselamatan Timur Tengah.

“Malaysia mengucapkan takziah
kepada mangsa yang tercedera… selaku negara pencinta keamanan, Malaysia
menggesa semua pihak supaya bersabar dan berharap konflik di rantau itu akan
diselesaikan menerusi dialog dan saluran diplomatik,” kata kementerian itu.

Menurut kenyataan kementerian itu
setakat ini tiada rakyat Malaysia yang terjejas akibat insiden berkenaan.

Sebuah peluru berpandu yang
dilancarkan militia Houthi mengenai balai ketibaan Lapangan Terbang
Antarabangsa Abha mencederakan 26 orang awam daripada pelbagai warganegara
termasuk tiga wanita masing-masing rakyat Yaman, India dan Arab Saudi serta dua
kanak-kanak Arab Saudi, awal pagi Rabu.


DUA PENJENAYAH LARIKAN DIRI, POLIS LEPASKAN 9 DAS TEMBAKAN

KUALA LUMPUR: Polis melepaskan sembilan das tembakan ke arah sebuah kereta dinaiki dua penjenayah yang melarikan diri daripada pemeriksaan dalam kejadian di Jalan Kepong, di sini, pagi tadi.

Ketua Polis Kuala Lumpur Datuk Seri Mohd Shuhaily Mohd Zain berkata, anggota Unit Rondaan Bermotosikal (URB) sedang membuat rondaan dan terserempak dengan sebuah kereta jenis Proton Wira berwarna hijau dalam keadan mencurigakan, kira-kira jam 7.45 pagi.

“Anggota cuba memberhentikan kenderaan itu namun suspek bertindak melarikan diri dan melanggar kenderaan orang awam.

“Suspek kemudian mengundurkan kenderaan dan melanggar anggota polis hingga mengalami kecederaan,” katanya dalam satu kenyataan hari ini.

Mohd Shuhaily berkata, polis bertindak melepaskan sembilan das tembakan ke arah tayar kenderaan suspek hingga terbabas di tepi jalan bagi mempertahankan diri.

Tambahnya, identiti kedua-dua suspek telah dikenal pasti namun mereka berjaya melarikan diri.

“Kes tersebut disiasat di bawah Seksyen 307/ 353 Kanun Keseksaan.

“Orang ramai yang menyaksikan kejadian dan mempunyai maklumat berkaitan kes boleh menyalurkan maklumat bagi membantu siasatan dengan menghubungi Bilik Gerakan IPD Sentul 03-40482222 atau mana-mana balai polis berhampiran,” katanya.—AlHijrah Online


RIBUAN IKAN MATI DITEMUI TERAPUNG DI SUNGAI KERUH

KEPONG: Ribuan ikan mati ditemui terapung di Sungai Keruh di sini sejak beberapa hari lalu.

Menurut Pegawai Khas Ahli Parlimen Kepong, Dic Lai berkata, dia bersama Ahli Parlimen Kepong, Lim Lip Eng telah meninjau lokasi tersebut pada Ahad selepas menerima maklumat daripada seorang pengadu berhubung kejadian pada Sabtu.

Jelasnya kejadian itu adalah pertama kali berlaku di kawasan tersebut dan puncanya tidak diketahui.

“Penduduk sekitar juga tiada maklumat punca kejadian sama ada disebabkan ikan itu diracun atau ada pihak yang melakukan pencemaran di sungai berkenaan.

“Perkara tersebut telah dipanjangkan kepada Jabatan Pengairan dan Saliran (JPS) dan Jabatan Alam Sekitar (JPS) untuk tindakan lanjut,” katanya seperti dilaporkan Sinar Harian pada Ahad.

Lip Eng sebelum ini menerusi siaran langsung di Facebook telah menunjukkan keadaan sungai di belakang Lamai Damai Itu dipenuhi ikan mati di perangkap sampah.

Beliau telah memohon pihak berwajib untuk membersihkan ikan yang masih terapung itu kerana berbau busuk. –AlHijrah Online


MALAYSIA SAMBUT BAIK KEBENARAN UMRAH BAGI JEMAAH LUAR NEGARA

KUALA LUMPUR: Malaysia menyambut baik keputusan Arab Saudi yang membenarkan jemaah luar negara mengerjakan ibadah umrah selama 10 hari dengan mematuhi Prosedur Operasi Standard (SOP) ditetapkan.

Menerusi kenyataan bersama Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri dan Menteri Luar Negeri Datuk Seri Hishammuddin Tun Hussein, kementerian mereka akan bekerjasama rapat dalam usaha untuk memastikan umat Islam di Malaysia turut mendapat peluang mengerjakan umrah di Tanah Suci.

Selain itu jelas Zulkifli dan Hishammuddin, kerajaan akan terus memantau situasi COVID-19 khususnya di Malaysia dan meneliti dari semasa ke semasa SOP ibadah umrah yang ditetapkan Arab Saudi.

“Kerajaan akan melakukan yang terbaik demi kepentingan rakyat Malaysia khususnya jemaah umrah yang bakal ke Tanah Suci kelak.

“Bagi kerajaan, keselamatan dan kesihatan jemaah umrah Malaysia merupakan keutamaan tinggi,” kata Zulkifli dan Hishammuddin dalam kenyataan bersama.

Tambah kenyataan itu, Wisma Putra dan Jabatan Perdana Menteri (Hal Ehwal Agama) juga akan mendapatkan khidmat nasihat daripada Majlis Keselamatan Negara dan Kementerian Kesihatan Malaysia. — AlHijrah Online


WARGA EMAS NYARIS MAUT DIBAHAM BUAYA

LAHAD DATU: Seorang lelaki warga emas hampir maut selepas kakinya dibaham buaya, di Sungai Silabukan, di sini, petang semalam.

Kejadian berlaku kira-kira jam 4 petang melibatkan mangsa, 70, yang sempat diselamatkan oleh isteri dan lima rakannya yang berada di lokasi kejadian.

Ketua Polis Daerah Lahad Datu, ACP Rohan Shah Ahmad berkata, semasa kejadian mangsa bersama enam yang lain sedang berjalan kaki di tepi sungai berkenaan untuk mencari lokan.

“Tiba-tiba seekor buaya naik ke tepi sungai dan membaham kaki mangsa. Namun dengan bantuan rakan-rakannya, mangsa berjaya diselamatkan dengan memukul bahagian kepala dan mata haiwan berkenaan.

“Mangsa mengalami kecederaan pada bahagian kaki, tangan kanan dan perut dibawa ke Hospital Lahad Datu untuk mendapatkan rawatan,” katanya seperti dilapor Sinar Harian.

Rohan Shah berkata, mangsa kemudiannya disahkan dalam keadaan stabil selepas menerima rawatan di hospital terbabit.–AlHijrah Online


PASANGAN SAINTIS TERIMA DARJAH KEBESARAN JERMAN, KEJAYAAN CIPTA VAKSIN COVID-19

JERMAN: Presiden Jerman menganugerahkan Darjah Kebesaran Merit Komandan Kesatria kepada saintis Dr Ugur Sahin dan Dr Ozlem Tureci atas kejayaan penghasilan vaksin COVID-19.

Menurut kenyataan Pejabat Presiden Jerman, darjah kebesaran yang dianugerahkan oleh Republik Persekutuan Jerman adalah sebagai satu penghormatan tertinggi bagi pasangan suami isteri tersebut.

Mengulas lanjut, Presiden Jerman, Frank-Walter Steinmeier akan menyampaikan anugerah tersebut kepada Sahin, 56, serta Tureci, 54, pada 19 Mac ini di Istana Bellevue.

“Dengan pembangunan vaksin COVID-19 yang telah diluluskan oleh pihak berkuasa, Tureci dan Sahin memberikan sumbangan besar dalam membendung penularan COVID-19.

“Kedua-dua saintis itu menghubungkan penyelidikan asas perubatan dengan menterjemahkan untuk penggunaan praktikal,” katanya.

Pasangan saintis berkenaan adalah pengasas kepada syarikat farmaseutikal BioNTech yang ditubuhkan pada 2008 di Mainz, Jerman.

Penghasilan vaksin COVID-19 pertama jenis Pfizer oleh Sahin dan Tureci menunjukkan keberkesanan lebih 90 peratus dengan menggunakan teknologi baharu mRNA sintetik (asid ribonukleik pengutus) yang menghantar arahan genetik kepada sel manusia untuk membina sebahagian daripada koronavirus.

Molekul mRNA berada dalam partikel lemak untuk melindunginya, tetapi ia mudah terurai lebih cepat berbanding vaksin biasa dan disebabkan itu, ia memerlukan simpanan suhu ultra-rendah.

Terdahulu, Malaysia antara negara yang menerima vaksin COVID-19 jenis Pfizer-BioNTech sebanyak 312,390 dos bagi pelaksanaan Program Imunisasi COVID-19 Kebangsaan, pada 21 Februari lalu.—AlHijrah Online


INISIATIF IBU BAPA DAFTAR AWAL HAJI, BERI PELUANG ANAK MUDA KE TANAH SUCI

MAKKAH: Inisiatif ibu bapa membuat pendaftaran haji sejak anak-anak masih kecil memberi kelebihan kepada anak muda menjejakkan kaki ke Tanah Suci.

Menerusi tinjauan Bernama, terdapat beberapa anak muda yang berjaya memperoleh tawaran sedemikian dan ada di antara mereka yang hadir secara berseorangan, bersama adik-beradik mahupun ibu bapa.

Seorang jemaah, Hajullah Putra Md Taib, 24, yang merupakan pelajar tahun akhir Universiti Kebangsaan Malaysia (UKM) berkata tawaran kali pertama diterima pada hujung 2019, tetapi ia terpaksa ditangguhkan ekoran wabak COVID-19.

Kali ini beliau bukan sahaja menerima semula tawaran tetapi turut bernasib baik apabila tersenarai sebagai jemaah KT01 yang merupakan penerbangan pertama pada 4 Jun lepas.

Menurut beliau, ibunya Aeshah A. Hamid menjadi insan penting dalam memastikan dirinya didaftarkan haji sejak dari usia enam bulan iaitu pada 1998 dan ibunya juga telah berpeluang menjejakkan kaki ke Tanah Suci pada 2006.

“Semasa 2006 dan 2014 saya pernah mengerjakan umrah. Tetapi masa itu masih kecil dan remaja. Selepas 2014 saya mula ada rasa keinginan untuk mengerjakan haji…rasa rindu.

“Memang tak terjangka..sebenarnya saya tak kisah bila tarikh penerbangan, cuma berharap boleh datang ke Makkah sahaja tetapi ditakdirkan disenarai awal, dengan sambutan luar jangka bersama pelbagai cenderamata sampai tak cukup tangan nak pegang,” katanya.

Beliau, yang menuntut dalam jurusan teknologi maklumat berkata demikian ketika ditemui pemberita di bangunan ibu pejabat TH serta hotel jemaah Malaysia di Abraj Al Janadriyah.

Hajullah Putra berkata menerusi pengurusan Lembaga Tabung (TH) kelebihan yang diperoleh olehnya bersama jemaah haji lain bukan sahaja ketika di Kuala Lumpur tetapi juga di Madinah dan Makkah.

“Tak terucap dengan kata-kata, rasa syukur yang bukan sahaja berpeluang melakukan ibadah di Tanah Suci pada usia muda tetapi juga menerima layanan yang sangat istimewa daripada kerajaan Arab Saudi dan Lembaga Tabung Haji (TH),’” katanya.

Selain Hajullah Putra, seorang lagi anak muda iaitu Ahmad Ainullutfi Azzman, 29, turut berjaya menjejakkan kaki ke Tanah Suci tahun ini, menerusi usaha ibunya membuat pendaftaran awal.

Beliau pernah menerima tawaran haji sebanyak lima kali iaitu pada 2008, 2012, 2015, 2019 dan tahun ini.

Menurutnya, tawaran pada tahun sebelum ini terpaksa ditolak kerana belum bersedia selain menghadapi kekangan kewangan serta komitmen lain.

“Memang ibu saya, Norhaliza Hanifah membuat pendaftaran haji sejak kami kecil. Bukan saya sahaja tetapi untuk semua adik-beradik yang lain.

“Sepatutnya saya ke sini bersama kakak tetapi beliau menolak kerana sedang menyambung pelajaran peringkat Doktor Falsafah (PHD), abang ditawarkan juga tetapi tak dapat datang kerana sambung belajar peringkat Ijazah Sarjana Muda.

“Seorang lagi abang saya pula terpaksa tangguh (tunaikan haji) ….jadi hanya saya seorang berangkat ke Tanah Suci kali ini,” katanya yang merupakan seorang pelukis grafik dan masih belajar peringkat Ijazah Sarjana dalam jurusan kaunseling keluarga di Universiti Sains Islam Malaysia.

Menurut Ahmad Ainullutfi, peluang menunaikan haji tidak akan disia-siakan dan beliau tekad hendak melakukan yang terbaik selain bersyukur kerana mempunyai ibu yang mempunyai kesedaran tentang pendaftaran awal haji anak-anak di TH.–AlHijrah Online


MUHYIDDIN DAKWA DIDESAK BEBASKAN INDIVIDU TERLIBAT KESALAHAN JENAYAH

KUALA LUMPUR: Perdana Menteri Tan Sri Muhyiddin Yassin percaya kemelut politik di Malaysia ketika ini sengaja dicetuskan oleh pihak-pihak tertentu yang cuba ‘menangguk di air yang keruh’.

Katanya beliau telah didesak untuk mencampuri urusan mahkamah melibatkan beberapa individu.

“Saya tahu bahawa mereka kurang senang dengan ketegasan saya untuk tidak melayan beberapa tuntutan mereka.

“Ini termasuk desakan supaya saya mencampuri urusan mahkamah untuk membebaskan beberapa individu yang sedang didakwa atas kesalahan jenayah,” katanya dalam perutusan khas hari ini.

Perutusan khas tersebut dibuat selepas beliau menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara pagi tadi susulan isu penarikan sokongan kepada perdana menteri oleh beberapa ahli Parlimen.

Presiden UMNO, Datuk Seri Ahmad Zahid Hamidi juga semalam memaklumkan Mesyuarat Majlis Kerja Tertinggi (MKT) UMNO sebulat suara menarik sokongan kepada kerajaan Perikatan Nasional (PN) dan perdana menteri.

Muhyiddin dalam perutusan khas tengah hari tadi memaklumkan Al-Sultan Abdullah telah memperkenan cadangan usul undi percaya di Parlimen September depan bagi menentukan keabsahan Muhyiddin sebagai perdana menteri. – AlHijrah Online


AMIRUDIN TEWASKAN AZMIN ALI DI GOMBAK

KUALA LUMPUR: Menteri Besar Selangor Datuk Seri Amirudin Shaari berjaya tewaskan Datuk Seri Azmin Ali di kerusi Parlimen Gombak.

Amirudin menang dengan meraih 72,267 undi selain majoriti 12,729 undi sementara Azmin mendapat 59,538 undi.–AlHijrah Online


KELUARGA MUHAMMAD HAWARI BERHARAP OPERASI SAR AKAN DISAMBUNG

KEPALA BATAS: Ahli keluarga Muhammad Hawari Hashim berharap operasi mencari dan menyelamat (SAR) pendaki Misi Malaysia Everest 2023 (ME2023) yang dilaporkan hilang itu, akan disambung.

Walaupun hari ini diumumkan sebagai hari terakhir operasi SAR berkenaan, ibunya, Che Tom Hassan, 64, tetap berharap kerajaan akan meneruskan usaha untuk mengesan anaknya yang merupakan orang kurang upaya (OKU) pendengaran, yang hilang sejak 19 Mei lepas.

“Hawari seorang yang sangat ceria dan penyayang. Semua orang di kampung ini mudah bergaul dengan dia. Saya cuba menghubunginya sejak dia dilaporkan hilang. Setiap malam saya berdoa agar dia balik. Saya baca Yasin untuk dia, tetapi masih tak nampak sebarang tanda,” katanya kepada wartawan selepas lawatan  Ahli Parlimen Tasek Gelugor Datuk Wan Saiful Wan Jan, di sini hari ini.

Menurutnya isteri Muhammad Hawari, Saffiyah Tang Xie Li, 34, dan anak mereka, Hana Sakeena, 4, dan Haris Sufyan, 1, amat terkesan dari segi emosi dan berharap dapat mendengar berita keberadaan Muhammad Hawari, 33.

Che Tom berkata anak perempuan Muhammad Hawari, Hana Sakeena, melukis gambar keluarganya di pergunungan untuk menunjukkan bahawa ayahnya telah sampai ke puncak.

“Setiap malam sebelum tidur, Hana akan bertanya ibunya mengenai kepulangan ayahnya. Dia memang menunggu-nunggu untuk menjemput ayahnya di Lapangan Terbang Antarabangsa Kuala Lumpur (KLIA).

“Anak-anak ini banyak bertanya mengenai ayah mereka yang hilang. Sebagai ahli keluarga, kami berharap SAR akan diteruskan,” katanya.

Sementara itu, Saffiyah Tang yang juga OKU pertuturan, menerusi bahasa isyarat yang diterjemahkan sepupu Muhammad Hawari, Muhd Danish Danial Muhd Hafizul, 17, berkata kali terakhir dia mengetahui keberadaan suaminya melalui maklumat terkini di media sosial.

“Kali terakhir saya lihat hantaran terkini dia di media sosial pada 15 Mei. Dia di Gunung Everest bersama bendera. Saya sangat berharap dapat mendengar khabar daripada suami saya dalam waktu terdekat ini, kami sangat merindui kehadirannya di sini,” katanya.

Pada 19 Mei, Muhammad Hawari, seorang daripada peserta misi ME2023, dilaporkan hilang di kawasan pergunungan ketika turun dari Kem Empat selepas menawan puncak tertinggi di dunia itu.

Pada hari yang sama, seorang lagi peserta misi, Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, 56, disahkan meninggal dunia selepas terjatuh ketika mendaki ke puncak Everest.

ME2023 yang dianjurkan Kelab Eksplorasi Altitud dan disertai ketua ekspedisi yang juga bekas pendaki Everest Azim Afif Ishak, memulakan misi menawan puncak tertinggi dunia itu pada 2 April.

Ekspedisi itu dijadual tamat pada 2 Jun, dan mendapat sokongan kerajaan serta Kementerian Belia dan Sukan.–AlHijrah Online


ENAM TERKORBAN, LEBIH 60 CEDERA DALAM RUSUHAN DI IRAQ

BAGHDAD: Sekurang-kurangnya enam warga Iraq, termasuk dua pengawal keselamatan terbunuh dan lebih 60 tercedera dalam pertempuran antara pasukan keselamatan dan perusuh di ibu kota Baghdad semalam, kata sumber keselamatan dan perubatan.

Agensi Berita Anadolu melaporkan, mangsa yang terlibat semalam ketika pasukan keselamatan cuba untuk menyuraikan mereka yang berada berdekatan di lebuhraya Muhammad al-Qasim, pusat bandar Baghdad, menurut pegawai yang tidak mahu namanya didedahkan.

Terdahulu, pasukan keselamatan menghalang perusuh daripada menuju ke lebuhraya Muhammad al-Qasim bagi mengelakkan penutupan jalan utama yang menghubungkan Baghdad dengan wilayah selatan.

Iraq dilanda rusuhan besar-besaran sejak awal Oktober susulan faktor kemiskinan hidup dan rasuah, memaksa Perdana Menteri, Adel Abdul-Mahdi untuk letak jawatan.

Lebih 500 orangvterbunuh dan 17,000 cedera dalam rusuhan itu, demikian menurut Suruhanjaya Iraq. — Terjemahan AlHijrah Online


MALAYSIA TUNGGU PERINCIAN SOP UMRAH OLEH ARAB SAUDI – ZULKIFLI

PUTRAJAYA: Malaysia masih menunggu maklum balas Arab Saudi berhubung perincian khusus prosedur operasi standard (SOP) ibadah umrah.

Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri berkata, perincian tersebut akan dimaklumkan segera kerajaan sebaik mendapat maklum balas dari Arab Saudi.

“Buat masa ini, kita masih belum dapat maklum balas berhubung SOP umrah daripada Kementerian Haji dan Umrah Arab Saudi.

“Sebaik ia diperoleh nanti, insya-Allah akan diuar-uarkan,” katanya memetik laporan Kosmo.

Sebelum ini, Kementerian Haji dan Umrah Arab Saudi memperkenalkan dasar-dasar baharu dan peraturan ketat kepada umat Islam selain warganegaranya yang mahu menunaikan ibadah umrah.

Sementara itu, Zulkifli memaklumkan Kementerian Pelancongan, Seni dan Budaya (MOTAC) akan memperincikan SOP berkenaan ibadah di Tanah Suci khususnya dalam menggariskan peranan syarikat pengendali umrah.

“MOTAC selaku kementerian yang mengawal selia pengendalian pakej umrah atau ziarah berperanan melihat aspek SOP bagi kedua-dua negara.

“Kementerian itu juga akan melihat hal-hal kebajikan jemaah Malaysia semasa mengerjakan umrah apabila pihak kerajaan bersedia membenarkan semula pelaksanaan ibadah itu,” katanya.

Kerajaan negara itu mengumumkan kebenaran tersebut selepas warganegara serta penduduk di Arab Saudi dibenarkan menunaikan umrah bermula 25 Julai.—AlHijrah Online


GANGGUAN LRT: PAMPASAN DALAM BENTUK PELANJUTAN TEMPOH SAH LAKU PAS

PETALING JAYA: Prasarana Malaysia Bhd (Prasarana) akan memberi pampasan kepada pengguna transit aliran ringan (LRT) yang terjejas akibat gangguan perkhidmatan dengan melanjutkan tempoh sah laku pas, kata Menteri Pengangkutan Datuk Seri Dr Wee Ka Siong.

Beliau berkata lanjutan tempoh sah laku pas itu seperti My50, iaitu pas tanpa had untuk pengguna perkhidmatan Rapid KL, akan bergantung kepada pihak pengurusan Prasarana.

“Kami melihat tidak adil jika seminggu tidak boleh guna (LRT) tetapi tetap membayar. Tempoh sah laku akan dilanjutkan, berapa lama bergantung kepada pengurusan Prasarana.

“Saya telah dapat kepastian daripada Prasarana, itu yang akan dilakukan,” katanya dalam sidang media berhubung isu gangguan perkhidmatan LRT laluan Kelana Jaya, di sini hari ini.

Prasarana telah mengumumkan 16 stesen LRT dari Kelana Jaya hingga Stesen Ampang Park digantung operasi selama tujuh hari bermula 9 Nov lepas ekoran gangguan sistem. –AlHijrah Online


ISLAMOFOBIA, KEGANASAN MESTI DITOLAK – ANWAR

KUALA LUMPUR: Perdana Menteri Datuk Seri Anwar Ibrahim berkata Islamofobia dan semua tindakan kebencian serta keganasan terhadap individu berdasarkan agama atau kepercayaan mesti ditolak.

Bagi mencapai tujuan itu, beliau berkata Malaysia bersedia untuk bekerjasama dengan masyarakat antarabangsa secara konstruktif dan kolektif.

“Malaysia dengan sepenuh hati menyertai masyarakat dunia dalam memperingati Hari Antarabangsa untuk Memerangi Islamofobia pada 15 Mac.

“Ini bukanlah suatu hari yang patut diraikan tetapi merupakan hari untuk meningkatkan kesedaran masyarakat dunia dan keperluan tindakan untuk menangani Islamofobia,” katanya dalam catatan di Facebook, hari ini.

Anwar berkata umat Islam seluruh dunia akan menyambut ketibaan bulan Ramadan dalam masa terdekat.

Justeru, beliau mengajak rakyat supaya mengamalkan kesederhanaan selaras dengan pelaksanaan Malaysia MADANI dan menolak ideologi ekstremis dalam menyambut bulan mulia itu. –AlHijrah Online


RIBUT: TEMBOK BANGI WONDERLAND RUNTUH

KUALA LUMPUR: Tembok taman tema air, Bangi Wonderland di Bangi dilaporkan runtuh semalam dipercayai akibat ribut dan hujan lebat.

Video dan gambar kejadian yang berlaku sekitar pukul 4 petang turut tular di media sosial sejak semalam.

Berdasarkan gambar yang tular, binaan konkrit dipercayai tembok taman tema itu runtuh sehingga memenuhi bahagian tepi jalan.

Tiada individu dilaporkan cedera dan Pengarah Jabatan Bomba dan Penyelamat Malaysia (JBPM) Selangor, Norazam Khamis yang dihubungi Sinar Harian memaklumkan pihaknya tidak menerima panggilan berhubung kejadian tersebut.

Pihak pengurusan taman tema juga belum mengeluarkan sebarang pengesahan berhubung kejadian. – AlHijrah Online


SEBAHAGIAN MAKKAH BANJIR KILAT

MAKKAH: Kota Makkah dilanda hujan lebat sejak petang Selasa, sehingga menyebabkan beberapa kawasan utama di bandar itu mengalami banjir kilat.

Menerusi perkongsian di Twitter Haramain Sharifain, hujan lebat yang berlaku sejak waktu Asar telah mencetus banjir kilat.

Tambahnya, banjir juga berkemungkinan melanda wilayah timur, Riyadh dan Qassim serta hujan di seluruh Jawf, Tabuk dan Perbatasan Utara.–AlHijrah Online


PENANGGUHAN UMRAH: BAYARAN PAMPASAN SELESAI MAC LEPAS – AHMAD MARZUK

KOTA BHARU: Pembayaran pampasan kepada lebih 1,000 jemaah umrah ekoran penangguhan sementara ibadah itu kerana kebimbangan terhadap varian Omicron COVID-19 bermula 8 Jan lepas, telah selesai diberikan pada Mac lepas.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata proses pembayaran diuruskan oleh Lembaga Tabung Haji (TH).

Beliau berkata mereka yang menerima pampasan telah memenuhi syarat ditetapkan sebelum ini termasuk dokumentasi berkaitan yang lengkap dengan perbelanjaan bagi pelaksanaan umrah.

“Antara syarat yang dikenakan adalah mereka perlu mengemukakan resit yang mereka telah bayar termasuk segala perbelanjaan yang berbukti namun telah hangus disebabkan penangguhan umrah.

“Kita berharap ia (bayaran pampasan) sekali gus meringankan beban mereka yang terpaksa menanggung kerugian akibat penangguhan pelaksanaan umrah,” katanya.

Beliau ditemui pemberita pada Majlis Rumah Terbuka Aidilfitri PAS Kelantan di sini hari ini yang turut dihadiri Menteri Besar Datuk Ahmad Yakob.

Media sebelum ini melaporkan jemaah umrah akan menerima bayaran sagu hati RM1,671 seorang daripada kerajaan.

Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata bayaran akan dikreditkan menggunakan akaun simpanan TH jemaah umrah bermula pada 18 Feb lepas.—AlHijrah Online


PENGANGGUR TERLEPAS HUKUMAN MATI KERANA TIDAK SIUMAN

KOTA BHARU: Mahkamah Tinggi di sini hari ini mendapati seorang penganggur tidak bersalah atas pertuduhan membunuh seorang pesara polis, selepas memutuskan lelaki itu tidak siuman.

Dalam penghakimannya, Pesuruhjaya Kehakiman Datuk Wan Ahmad Farid Wan Salleh berkata berdasarkan keterangan pakar perubatan, Mohd Rozani Yahaya, 43, tidak siuman ketika kejadian pada 25 Jan 2018.

Wan Ahmad Farid memerintahkan Mohd Rozani diletakkan di bawah penjagaan Hospital Bahagia, Ulu Kinta, Perak.

“Mahkamah mendapati tertuduh tidak bersalah kerana ketika kejadian tertuduh telah dibuktikan tidak siuman.

“Justeru, mahkamah mengeluarkan perintah mengikut Seksyen 348 (2) Kanun Prosedur Jenayah supaya Mohd Rozani diletak di bawah penjagaan selamat di Hospital Bahagia dekat Ulu Kinta, Perak sehingga mendapat perintah Sultan Kelantan, Sultan Muhammad V,” katanya.

Mohd Rozani didakwa membunuh Ab Halim Che Yusoff yang ketika itu berusia 69 tahun, di tepi rumah dekat Kampung Apa-Apa, Bunut Susu di Pasir Mas pada 12 tengah hari 25 Jan 2018.

Dia dituduh mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Pendakwaan dikendalikan Timbalan Pendakwa Raya Khairul Anuar Wahab manakala Mohd Rozani diwakili peguam Zameri Mat Nawang. – AlHijrah Online


MASJID KARIAH KAMPUNG PAYA KEMBALIKAN NOSTALGIA AKTIVITI ‘PANJUT PELITA’

PORT DICKSON: Masjid Kariah Kampung Paya menampilkan kelainan tersendiri dengan menghiasi lapangan masjid berkenaan dengan 500 pelita, bagi menyambut kedatangan Syawal yang berbaki kira-kira seminggu lagi.

Usaha murni tiga ahli kariah iaitu Muhammad Syafiq Stewart Abdullah, Wan Rosli Wan Yaacob dan Abu Bakar Nordin di kampung tersebut, bertujuan mahu menarik lebih ramai golongan muda lebih rajin ke masjid untuk menunaikan solat berjemaah serta melakukan aktiviti keagamaan di masjid.

Muhammad Syafiq, 43, berkata Program Cahaya anjuran masjid berkenaan diharapkan dapat menghidupkan semula suasana zaman kanak-kanak dahulu, dalam menyambut Ramadan dan Syawal.

“Lebih meriah lagi aktiviti pemasangan serta menyalakan sumbu pelita setinggi enam meter berkeluasan sembilan meter itu, dilakukan bersama-sama penduduk kampung tanpa mengira usia dapat mengeratkan silaturahim.

“Kerja pemasangan pelita ini dilakukan 10 orang, iaitu melibatkan ahli kariah masjid dan orang kampung di sini. Idea ini dibincangkan sejak dua tahun lalu dan apabila kerajaan mengumumkan fasa peralihan ke endemik, jadi kami jayakan program ini,” katanya kepada Bernama.

Muhammad Syafiq berkata kerja pemasangan pelita dilakukan sejak empat hari lepas dan Masjid Kariah Kampung Paya, adalah yang pertama di negeri ini mengambil inisiatif itu, menjadikan Ramadan tahun ini lebih bermakna buat mereka.

Katanya inisiatif itu juga mendapat persetujuan pihak pengurusan masjid, yang turut menyumbangkan bahan pemasangan pelita selain mendapat sumbangan secara individu.

Jelasnya usaha itu adalah salah satu cara mendekatkan diri dengan masyarakat setempat di setiap peringkat usia di kampung tersebut, sekali gus menarik minat masyarakat melakukan aktiviti lebih berilmiah di masjid.

Beliau yang tinggal di kampung itu sejak empat tahun lalu berkata sejak kerajaan mengumumkan fasa peralihan ke endemik, masjid berkenaan aktif dengan aktiviti kegamaan seperti tadarus, ceramah dan sebagainya, yang turut dihadiri oleh pelbagai peringkat umur di kampung tersebut.

Muhammad Syafiq berkata menjadi tanggungjawab sebagai muslim memastikan masjid itu dijaga serta dihadiri orang ramai untuk menunaikan solat serta mendalami ilmu agama.–AlHijrah Online


Kotak Hitam Ethiopian Airlines ditemui

ADDIS ABABA, 12 Mac – Perakam suara kokpit (CVR) dan perakam
data penerbangan (FDR) pesawat Boeing 737 milik Ethiopian Airlines yang
terhempas berjaya ditemui di lokasi nahas bertempat di bandar Bishoftu,
kira-kira 60 kilometer, tenggara Addis Ababa.

Pesawat membawa 149 penumpang dan lapan anak kapal dari Addis
Ababa menuju ke Nairobi terhempas sejurus berlepas dari Lapangan Terbang Bole
pada kira-kira jam 8.38 pagi waktu tempatan, kelmarin.

Berdasarkan laporan Reuters yang dipetik Sinar Harian, penemuan
tersebut disahkan oleh pihak Ethiopian Airlines yang turut memaklumkan kotak
hitam itu mengalami sedikit kerosakan dan masih tidak dapat dipastikan sekiranya
sebarang data dapat diperolehi.


DPIM BELI HASIL TANAMAN PETANI, AGIHKAN KEPADA KELOMPOK MEMERLUKAN

KUALA LUMPUR: Sejak penguatkuasaan Perintah Kawalan Pergerakan (PKP), Dewan Perdagangan Islam Malaysia (DPIM) melaksanakan program bantuan serampang dua mata membantu kelompok petani dan pekebun kecil terjejas akibat COVID-19.

Melalui program itu, DPIM membeli hasil tanaman petani dan pekebun kecil terjejas sebelum hasil tanaman yang dibeli akan diagihkan kepada kelompok memerlukan termasuk golongan asnaf, kumpulan B40 dan miskin bandar.

Presidennya, Mohammad Sahar Mat Din berkata, penguatkuasaan PKP bagi membendung penularan COVID-19 menyebabkan petani dan pekebun kecil gagal menjual hasil tanaman ekoran kekangan pergerakan.

Katanya, pihak pemborong pula berdepan masalah untuk memasarkan hasil tanaman kerana pasar ditutup atau operasi dihadkan.

“Strateginya adalah untuk membantu golongan petani dan pekebun kecil yang tak boleh keluar. Pasar pula tak buka, jadi berlaku lambakan hasil tanaman.

“Petani dan pekebun kecil adalah kelompok yang bergantung kepada penjualan hasil tanaman mereka.

“Melalui program ini, kita beli hasil tanaman petani dan pekebun kecil menggunakan dana sumbangan orang ramai yang kemudiannya diagih kepada kelompok asnaf, B40 dan miskin bandar,” katanya dihubungi AlHijrah Online di sini hari ini.

Setakat ini, DPIM membeli hasil tanaman petani dan pekebun kecil di sekitar Banting, Kuala Langat sebelum mengagihkannya kepada kelompok penerima antaranya penduduk Projek Perumahan Rakyat (PPR) di sekitar Shah Alam, Pandan, Cheras dan Klang.

“Agihan dilakukan dengan kerjasama persatuan penduduk, masjid dan pejabat wakil rakyat berkenaan,” katanya menjelaskan agihan bantuan hasil tanaman seperti ubi kayu dan keledek itu sebagai makanan alternatif sihat buat penerima berbanding makanan kering seperti mee segera.


Menangani gerakan anti-vaksin

GERAKAN anti vaksin di Malaysia pada ketika ini dianggap begitu aktif dan amat berkesan membuatkan Kementerian Kesihatan Malaysia (KKM) agak gusar dengan perkembangan ini. Selain mampu memporak-perandakan senario kesihatan negara, pengaruh gerakan tersebut dianggap sebagai penyebab utama tahap imunisasi dalam kalangan kanak-kanak merosot dengan mendadak sejak kebelakangan ini.

Mengikut data KKM, kes kanak-kanak
yang tidak menjalani imunisasi adalah seramai 470 pada tahun 2013. Ia terus
meningkat pada tahun lepas sehingga 1,292, satu angka yang agak membimbangkan
kerana peningkatannya menghampiri tiga kali ganda hanya dalam masa 5 tahun.

Jika sebelum ini kawasan luar
bandar mempunyai banyak kes ingkar imunisasi, namun kini kes ini menular ke bandar
di mana jumlah ini telah mula meningkat. Hal ini memberi gambaran bahawa ibu
bapa yang menolak imunisasi adalah kerana pilihan mereka sendiri.

Malah hasrat KKM untuk mewajibkan
pengambilan vaksin terbantut seketika kerana wujud penentangan yang agak kuat
secara bersepadu dan tersusun.

“Pengambilan vaksin merosot sejak
beberapa tahun lalu, apabila kita tak capai 95% imunisasi, kita takut yang
tidak diimunisasi akan menyebabkan wabak seperti apa yang berlaku di Johor
ketika ini”, tegas Menteri Kesihatan, Datuk Seri Dzulkefly Ahmad yang mengulas kes
penularan penyakit difteria yang melanda Johor pada Februari lepas.

Walaupun kes difteria di Johor itu
tidak dikelaskan sebagai wabak tetapi ia telah menyebabkan satu kematian
kanak-kanak berumur dua tahun, dan paling menyedihkan kematian ini mungkin boleh
dielakkan jika arahan imunisasi diikut dengan sempurna.

Bukan difteria sahaja yang mudah
merebak dalam kalangan kanak-kanak, tetapi juga demam campak dan batuk kokol
yang mudah berjangkit. Kanak-kanak yang tidak mempunyai imunisasi yang lengkap
akan terdedah kepada tahap bahaya penyakit berkenaan.

Salah satu hujah paling popular
yang digunakan kumpulan anti vaksin adalah status halal kandungan vaksin itu
yang menyebabkan ramai ibu bapa sangsi untuk menyempurnakan proses imunisasi
anak mereka.

Keadaan menjadi bertambah genting
apabila ibu bapa yang menolak imunisasi melalui vaksin mempunyai pilihan iaitu
perubatan alternatif yang didakwa mampu mengambil alih peranan vaksin.

Terdapat juga ibu bapa yang menolak
imunisasi melalui vaksin kerana khuatir kesan sampingan, tetapi golongan ini
adalah minoriti berbanding dengan kumpulan yang ragu-ragu akan status halal
kandungan vaksin.

Bagi ibu bapa yang menolak
imunisasi untuk anak mereka, ia bukan sekadar membahayakan kanak-kanak tersebut
tetapi lebih daripada itu, ia turut menjadi ejen penularan penyakit. Ini kerana
kanak-kanak yang telah menjalani imunisasi juga masih terdedah kepada penyakit.

Wabak demam campak yang mula melanda bandaraya New York, Amerika Syarikat (AS) tahun lepas masih belum reda dan untuk tahun ini sahaja terdapat sebanyak 880 kes baharu yang dilaporkan.

Wabak kali ini dianggap paling besar berbanding apa yang berlaku pada 1994 dan dianggap begitu kronik sehingga memaksa bandaraya itu meluluskan peruntukan untuk menegah kanak-kanak yang tidak mempunyai imunisasi berada di tempat awam termasuk sekolah.

Pendekatan berhemah perlu digunakan
bukan sahaja oleh KKM tetapi masyarakat untuk menghadapi kumpulan anti vaksin
ini. Tindakan menyisih dan mencela kumpulan ini tidak akan membawa manfaat
kerana mereka pasti akan menjauhkan diri dan jika ini berlaku ia akan secara
langsung akan menutup pintu komunikasi.

Kebimbangan mengenai status halal
atau kesan sampingan tidak boleh diperlekehkan kerana kemusykilan itu ada
asasnya.

Senario menjadi lebih rumit bila
terlalu banyak maklumat yang berat sebelah mengenai kemudaratan vaksin tersebar
dalam media sosial. Ia menjadi lebih parah apabila mereka yang mempunyai
kepakaran perubatan turut menyumbang kepada kebimbangan bagi mereka yang mahu melaksanakan
imunisasi kanak-kanak ini.

Mengikut kenyataan Timbalan Menteri
Kesihatan, Dr Lee Boon Chye dalam sidang parlimen pada awal April lepas ketika
menjawab pertanyaan Datuk Seri Dr Adam Baba (BN-Tenggara), kumpulan anti vaksin
ini dikatakan bergerak secara bersendirian dan pada anggaran beliau hanya 1%
rakyat Malaysia yang terpengaruh dalam gerakan tersebut.

Dr. Lee juga ada menyebut keputusan
sama ada untuk menjadikan imunisasi sebagai mandatori akan diketahui hujung
April ini. Ini adalah juga ekoran dari kenyataan Menteri Kesihatan bahawa pasukan
petugas telah ditubuhkan supaya cadangan imunisasi mandatori terhadap penyakit
gondok, demam campak, rubela dan difteria dimuktamadkan.

Sehingga kini belum ada keputusan yang diputuskan. KKM perlu bergerak pantas dalam isu imunisasi kerana lebih lama masa berlalu, tidak syak lagi kanak-kanak yang tidak melalui proses imunisasi sempurna ini semakin bertambah.

*Dr Azmi Hassan adalah Geostrategis Universiti Teknologi Malaysia (UTM)  PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


MUHYIDDIN DAN ISTERI SELAMAT TIBA DI ARAB SAUDI, TUNAI UMRAH

RIYADH: Perdana Menteri Tan Sri Muhyiddin Yassin selamat tiba di Jeddah pada jam 5.31 petang waktu tempatan bagi lawatan rasmi ke Arab Saudi.

Muhyiddin turut bersama isterinya, Puan Sri Noorainee Abdul Rahman akan menunaikan ibadah umrah dan menziarahi Madinah terlebih dahulu sebelum memulakan program rasmi di Istana Al-Yamamah di Riyadh pada 9 Mac ini.

Menurut laporan media, lawatan beliau ke Arab Saudi selama enam hari bagi memenuhi jemputan Raja Arab Saudi, Raja Salman bin Abdulaziz Al-Saud.

Ketibaan Muhyiddin dan isteri di Lapangan Terbang Antarabangsa Raja Abdulaziz disambut oleh Duta Malaysia ke Arab Saudi, Datuk Abd Razak Abdul Wahab dan isteri, Datin Nor Asimah Petah; Konsulat Besar Malaysia di Jeddah, ‘Alauddin Mohd Nor dan isteri, Najwa Hasbullah; serta Gabenor Jeddah Putera Mishaal bin Majed bin Abdulaziz Al Saud.

Muhyiddin menjadi ketua kerajaan pertama yang diundang oleh Raja Salman untuk mengadakan lawatan rasmi ke Arab Saudi susulan dari Persidangan Al-Ula pada 5 Januari 2021 yang lalu.–AlHijrah Online


Kerajaan perlu tangani persepsi negatif pelabur

KUALA LUMPUR – Bagi memastikan ekonomi negara terus mampan dan berdaya saing, kerajaan perlu mengambil langkah segera untuk menangani ketidakyakinan pelabur luar terhadap keteguhan ekonomi negara.

Ahli Parlimen Kuala Terengganu, Ahmad Amzad Hashim berkata, jika  berlaku salah laku kerajaan lama ia wajar diserahkan kepada pihak  berkuasa dan bukannya meneruskan polemik politik kepartian yang membuang masa dan fokus dari kerja sebenar mengurus negara.

“Walaupun  tadbir urus yang baik adalah intipati prinsip utama kerajaan persekutuan hari ini, tidak semua perkara boleh diuar-uarkan kepada masyarakat awam atas nama ketelusan demi menjaga sentimen pasaran.

“Kabinet seharusnya berhati-hati dalam mengeluarkan kenyataan yang  boleh memberi isyarat negatif dan mengurangkan kepercayaan pelabur,”  katanya menerusi satu kenyataan di Kuala Terengganu, hari ini.

Menurutnya, sebagai contoh pengumuman mengejut pemindahan aset Tabung Haji (TH) kepada SPV pada Disember tahun lalu menyebabkan nilai 10 syarikat terbesar milik institusi itu merosot RM607 juta dalam tempoh seminggu.

“Saya fikir pembangkang pun sedia memberi kerjasama bagi menjayakan matlamat Perdana Menteri memulihkan ekonomi negara.

“Ini
 antara intipati budaya politik matang dan sejahtera yang semakin
difahami rakyat. Mereka sudah muak dengan politik ‘ala rimba’ yang sarat
 dengan fitnah dan mengadu domba,” katanya.

Ahmad Amzad berkata,
beliau tertarik dengan laporan portal ekonomi antarabangsa, Bloomberg
yang menggelarkan pasaran saham Malaysia sebagai ‘World’s Worst Major
Stock Market 2019’.

Sebagai rekod, pasaran saham BSKL merosot 14 peratus sejak Mei 2018 dan 3.5 peratus pada 2019. Kemerosotan ketara ini sudah tentu tidak baik kepada ekonomi.

“Ia memberi kesan langsung kepada syarikat berkaitan
kerajaan (GLC) yang membuat pelaburan aktif di dalam pasaran saham
seperti KWSP, Khazanah, Tabung Haji, PNB,” katanya.

Menurutnya, kemerosoran pasaran itu sudah tentu akan menjejaskan pulangan dividen kepada pencarum dan rakyat keseluruhan pada tahun-tahun akan datang.

“Memburukkan  lagi keadaan adalah apabila sebuah firma pengurusan dana terkemuka Asia pula mengeluarkan kenyataan bahawa pasaran saham Malaysia adalah  ‘membosankan’.

“Kenyataan ini sudah tentu berdasarkan prestasi BSKL yang lemah dan akan memberi kesan kepada persepsi pelabur luar,” katanya.


KORONAVIRUS: LEBIH 3,000 KES BAHARU DILAPORKAN KURANG 24 JAM LALU

BEIJING: Angka kematian akibat wabak 2019 Novel Coronavirus (2019-nCoV) mencecah 723 mangsa di China, demikian menurut Suruhanjaya Kesihatan Negara berkenaan.

Agensi berita Anadolu memetik pihak berkuasa China itu berkata, 34,546 kes jangkitan dilaporkan, 86 pesakit meninggal dunia dan lebih 3,000 kes baharu dikesan dalam tempoh kurang 24 jam lalu.

Kes di bawah pemantauan kesihatan pula meningkat kepada 185,555
dengan 27,657 kes jangkitan kekal.

Mereka yang dijangkiti virus itu di luar tanah besar China
mencecah 26 di Hong Kong dan 10 di Macau.

Virus itu dilaporkan menjangkiti manusia daripada haiwan, terutama kelawar.

Selain China, wabak itu merebak di lebih 20 negara termasuk
Amerika Syarikat (AS), United Kingdom, Singapura, Perancis, Rusia, Sepanyol,
India dan Malaysia.

Pertubuhan Kesihatan
Sedunia (WHO) mengisytiharkan penularan wabak koronaviru sebagai kecemasan
global. – Terjemahan AlHijrah Onlineavirus


TIADA SIAPA TERLINDUNG DARIPADA UNDANG-UNDANG – PM

KAJANG: Kerajaan akan mengambil tindakan terhadap mana-mana pihak yang dikesan melanggar prosedur operasi standard (SOP) yang ditetapkan untuk Pilihan Raya Negeri (PRN) Melaka.

Perdana Menteri Datuk Seri Ismail Sabri Yaakob berkata, kerajaan telah mengumumkan SOP untuk PRN Melaka oleh itu sesiapa yang tidak mematuhinya akan dikenakan tindakan.

“Tidak ada sesiapa yang kebal dari segi undang-undang. Walaupun kita sekarang di Fasa 4 Pelan Pemulihan Negara (PPN), SOP yang jelas sudah diumumkan kerajaan.

“Jadi sesiapa sahaja tidak terlindung atau kebal daripada undang-undang. Jika mereka melakukan kesalahan, tindakan pasti diambil,” katanya kepada media selepas melancarkan Pelan Hala Tuju Pembangunan Vaksin Negara (PPVN) serta Institut Genom dan Vaksin Malaysia (MGVI) hari ini.

Baru-baru ini dua parti politik dikompaun RM10,000 selepas masing-masing dikesan melanggar SOP Fasa 4 PPN.

Kementerian Kesihatan Malaysia (KKM) sebelum ini menguatkuasakan larangan aktiviti, perhimpunan atau majlis sosial berkaitan pilihan raya, termasuk majlis pelancaran jentera pilihan raya bermula 25 Oktober hingga 27 November 2021. – AlHijrah Online


NAHAS PESAWAT ELMINA: TIADA BUKTI KETIDAKUPAYAAN JURUTERBANG JADI PUNCA NAHAS – LAPORAN AWAL AAIB

KUALA LUMPUR:  Laporan awal siasatan berhubung nahas pesawat di Bandar Elmina di Shah Alam, menyatakan bahawa tiada bukti yang menunjukkan ketidakupayaan atau faktor fisiologi menjejaskan prestasi juruterbang sehingga menjadi punca nahas.

Menurut Laporan Awal Kemalangan Pesawat yang dikeluarkan oleh Kementerian Pengangkutan (MOT) Biro Siasatan Kemalangan Udara (AAIB) hari ini, juruterbang pertama (PIC) dan juruterbang kedua (Second In Command – SIC) mempunyai rehat yang cukup sebelum penerbangan serta tidak mempunyai masalah perubatan yang serius berdasarkan sejarah kesihatan dan pemeriksaan fizikal.

“Berdasarkan keterangan saksi, PIC dilaporkan dalam keadaan baik pada malam sebelum kemalangan. Saksi juga mengatakan bahawa PIC berehat dengan baik sebelum penerbangan berlepas dari Langkawi,” menurut laporan yang disiarkan di laman web rasmi MOT hari ini.

Pada 17 Ogos lepas sebuah pesawat persendirian Beechcraft Model 390 (Premier 1) terhempas di Elmina, Shah Alam, mengorbankan 10 orang yang terdiri daripada lapan penumpang (enam penumpang dan dua anak kapal penerbangan), seorang pemandu e-hailing dan seorang penunggang motosikal (p-hailing).

Laporan setebal 60 halaman itu juga menyatakan bahawa PIC telah dilesenkan dan layak untuk penerbangan mengikut peraturan sedia ada, dan kedua-dua juruterbang memiliki sijil perubatan yang sah daripada Pentadbiran Penerbangan Persekutuan (FAA) Amerika dan Pihak Berkuasa Penerbangan Awam Malaysia (CAAM).

Laporan itu menyatakan bahawa PIC memperoleh Sijil Perubatan Kelas Pertama daripada FAA dengan limit ‘mesti menggunakan kanta corrective bagi memenuhi standard penglihatan pada semua jarak yang diperlukan’ pada 24 Mac 2023 dan memegang Sijil Perubatan CAAM sah dari 6 Dis 6 2022 hingga 31 Dis 2023 dengan limit ‘VDL – sah hanya dengan pembetulan untuk penglihatan jauh yang rosak’.

“Semakan sijil perubatan dan dokumentasi sokongan menunjukkan bahawa PIC tidak melaporkan sebarang kebimbangan perubatan yang ketara dan Pemeriksa Perubatan Ditetapkan (DME) mengenal pasti tiada masalah penting pada pemeriksaan fizikal.

“Berdasarkan sejarah yang ada dan pemeriksaan fizikal, juruterbang ini tidak mempunyai keadaan perubatan yang diketahui yang boleh mendatangkan bahaya besar kepada keselamatan penerbangan,” menurut laporan itu.

Penemuan lain menunjukkan bahawa kejadian berlaku pada waktu siang dengan keterlihatan jelas dilaporkan melebihi 10 kilometer, dan keadaan meteorologi yang baik dengan perubahan angin yang pelbagai (VRB) pada 05 knot.

Bagaimanapun AAIB berkata laporan itu mengandungi kenyataan fakta sehingga waktu ia dikeluarkan, dan ia mesti dianggap sebagai tentatif, tertakluk kepada pindaan atau pembetulan jika muncul bukti-bukti tambahan.

MOT dalam kenyataan hari ini berkata laporan akhir penyiasatan itu akan disiapkan selewat-lewatnya Ogos tahun depan selaras dengan Konvensyen Penerbangan Awam Antarabangsa (ICAO Annex 13), yang membenarkan tempoh 12 bulan untuk memuktamadkan dokumen itu susulan kemalangan.–AlHijrah Online


PENGANJUR, PESERTA ‘HIMPUNAN GERAKAN SELAMATKAN MALAYSIA’ BOLEH DIKENAKAN TINDAKAN – AYOB KHAN

IPOH: Penganjur dan peserta Himpunan Gerakan Selamatkan Malaysia yang dijadualkan berlangsung di hadapan Kompleks Sogo, Kuala Lumpur Sabtu ini, boleh dikenakan tindakan undang-undang.

Timbalan Ketua Polis Negara Datuk Seri Ayob Khan Mydin Pitchay berkata, tindakan itu akan diambil kerana sehingga ini tiada sebarang permohonan dibuat berhubung himpunan tersebut.

Menurutnya, mana-mana pihak yang ingin menganjurkan sebarang perhimpunan perlu membuat permohonan mengikut prosedur di bawah Seksyen 9(1) Akta Perhimpunan Aman 2012 dalam tempoh lima hari sebelum acara.

“Itu syarat-syarat yang perlu dipenuhi mana-mana pihak yang ingin membuat perhimpunan.

“Saya harap mereka buat (perhimpunan) perlu mengikut prosedur, jika sebaliknya, kita (polis) akan ambil tindakan.

“Saya belum pasti (mereka) sudah buat permohonan atau tidak nanti saya akan semak, tapi hari terakhir untuk mereka membuat pemenang adalah hari ini,” katanya kepada media selepas menyempurnakan majlis perasmian Hari Ulang Tahun Pasukan Gerakan Udara (PGU) ke-44 di Pangkalan Latihan Pasukan Gerakan Udara (PLPGU) di sini hari ini.

Ujarnya, penganjur perlu mendapatkan kebenaran daripada pemilik premis dan pihak berkuasa tempatan (PBT).

Bagi perhimpunan yang didakwa akan diadakan di kawasan sekitar Sogo, Ayob Khan berkata penganjur perlu mendapatkan kebenaran dari Sogo dan Dewan Bandaraya Kuala Lumpur (DBKL).

“Selain itu, mestilah tiada bantahan daripada masyarakat sekitar seperti pemilik-pemilik kedai atau Sogo sendiri yang akan buat bantahan dalam tempoh 48 jam. Itu syarat yang perlu dipenuhi oleh mana-pihak yang ingin membuat perhimpunan,” katanya.

Sebelum ini media melaporkan Pemuda Perikatan Nasional (PN) bersama Gabungan Pertubuhan Bukan Kerajaan (NGO) bakal mengadakan Himpunan Gerakan Selamatkan Malaysia di hadapan Kompleks Sogo di ibu negara, Sabtu ini.—AlHijrah Online


SULTAN PERAK PERKENAN BELIA BACA KHUTBAH JUMAAT, ESOK

IPOH: Sultan Perak Sultan Nazrin Shah berkenan golongan belia di negeri ini diberi penghormatan membaca khutbah Jumaat di beberapa masjid di Perak esok, bersempena sambutan Hari Belia Negara yang disambut 15 Mei lepas.

Yang Dipertua Majlis Agama Islam dan Adat Melayu Perak (MAIPk) Tan Sri Mohd Annuar Zaini dalam kenyataan berkata ia bagi mengiktiraf peranan penting generasi berkenaan kepada negara.

“Baginda telah menitahkan supaya khutbah Jumaat di negeri Perak pada 19 Mei (esok) bertemakan ‘Belia Pewaris Negara Bangsa’.”

“Baginda turut memperkenankan para pemimpin belia diberikan penghormatan membaca khutbah Jumaat di masjid-masjid di negeri Perak, pada 19 Mei (esok), “ kata Mohd Annuar.

Mohd Annuar berkata susulan itu Jabatan Belia dan Sukan Negeri Perak telah mengemukakan 24 nama pemimpin belia kepada Jabatan Agama Islam Perak (JAIPk) untuk mendapat tauliah sementara membaca khutbah di 24 masjid di negeri Perak.

Katanya, Sultan Nazrin Shah turut memberi perkenan kepada Muhammad Syukri Alimar Shidi daripada Kelab Belia Abrar Sungai Rokam untuk membaca khutbah Jumaat di Masjid Negeri, Masjid Sultan Idris Shah II, esok.

Antara masjid lain di negeri ini yang memberi penghormatan kepada golongan belia untuk membacakan khutbah Jumaat ialah Masjid Al-Falah Taman Sri Kota di Larut Matang dan Selama, Masjid Sultan Idris Shah di Hilir Perak, Masjid Sultan Yusuf Izzudin Shah di Perak Tengah dan Masjid Jamek Gerik di Hulu Perak.–AlHijrah Online


SENARAI MENTERI KABINET KERAJAAN PERPADUAN

KUALA LUMPUR: Berikut senarai Ahli Jemaah Menteri Kerajaan Perpaduan pimpinan Perdana Menteri, Datuk Seri Anwar Ibrahim.

Perdana Menteri dan Menteri Kewangan: Datuk Seri Anwar Ibrahim

Timbalan Perdana Menteri dan Menteri Kemajuan Desa dan Wilayah: Datuk Seri Dr Ahmad Zahid Hamidi

Timbalan Perdana Menteri dan Menteri Perladangan dan Komoditi: Datuk Seri Fadillah Yusof

Menteri Pengangkutan: Anthony Loke Siew Fook

Menteri Pertanian dan Keterjaminan Makanan: Mohamad Sabu

Menteri Ekonomi: Mohd Rafizi Ramli

Menteri Pembangunan Kerajaan Tempatan: Nga Kor Ming

Menteri Pertahanan: Datuk Seri Mohamad Hasan

Menteri Kerja Raya: Datuk Seri Alexander Nanta Linggi

Menteri Dalam Negeri: Datuk Seri Saifuddin Nasution Ismail

Menteri Perdagangan Antarabangsa dan Industri: Datuk Seri Tengku Zafrul Tengku Abdul Aziz

Menteri Pendidikan Tinggi: Datuk Seri Mohamed Khaled Nordin

Menteri Sains dan Teknologi: Chang Lih Kang

Menteri Pembangunan Wanita, Keluarga dan Masyarakat: Datuk Seri Nancy Shukri

Menteri Perdagangan Dalam Negeri dan Kos Sara Hidup: Datuk Seri Salahuddin Ayub

Menteri Undang-undang dan Reformasi Institusi: Datuk Seri Azalina Othman Said

Menteri Sumber Asli, Alam Sekitar dan Perubahan Iklim: Nik Nazmi Nik Ahmad

Menteri Pembangunan Usahawan dan Koperasi: Datuk Ewon Benedick

Menteri Luar Negeri: Datuk Seri Dr Zambry Abd Kadir

Menteri Pelancongan: Datuk Seri Tiong King Sing

Menteri Komunikasi Digital: Ahmad Fahmi Mohamed Fadzil

Menteri Pendidikan: Fadhlina Sidek

Menteri Perpaduan Negara: Datuk Aaron Ago Anak Dagang

Menteri Agama: Datuk Dr Mohd Na’im Mokhtar

Menteri Belia dan Sukan: Hannah Yeoh Tseow Suan

Menteri Sumber Manusia: V.N. Sivakumar

Menteri Kesihatan: Dr Zaliha Mustafa

Menteri di Jabatan Perdana Menteri (Sabah dan Sarawak): Datuk Armizan Mohd Ali

–AlHijrah Online


POLIS PANGGIL 107 AHLI PARLIMEN TERLIBAT PERHIMPUNAN

KUALA LUMPUR: Polis akan memanggil kesemua 107 Ahli Parlimen yang terlibat dalam perhimpunan di Dataran Merdeka, pagi tadi.

Ketua Polis Kuala Lumpur, Datuk Azmi Abu Kassim berkata, polis telah mengenal pasti kesemua peserta perhimpunan ‘Solidariti Bersama Anwar Ibrahim di Parlimen’ dan akan memanggil mereka dalam masa terdekat.

Perhimpunan itu dipercayai bertujuan untuk menunjukkan bantahan ke atas penangguhan sidang Parlimen yang sepatutnya berlangsung pada 2 Ogos.

Azmi berkata, pihaknya tidak menerima sebarang notis pemberitahuan daripada pihak penganjur berhubung perhimpunan tersebut.

“Ingin saya jelaskan di sini bahawa Polis Diraja Malaysia (PDRM) mendapat maklumat daripada media mengatakan hari ini akan berlaku ‘Perhimpunan Solidariti Bersama Anwar Ibrahim di Parlimen’.

“Semakan dengan Parlimen mendapati tiada sebarang persidangan pada hari ini dan justeru itu, kita telah membuat sekatan dan lencongan dengan tidak membenarkan kumpulan itu memasuki Parlimen,” katanya dalam sidang media di Ibu Pejabat Polis Kontinjen (IPK), Kuala Lumpur di sini hari ini.

Ulas Azmi, setakat ini dua laporan polis telah diterima oleh pihaknya berhubung kejadian tersebut.

“Kita akan lakukan siasatan seperti perhimpunan lain dan merujuk kepada Jabatan Peguam Negara.

“Daripada situ kita tahu apa tindakan lanjut akan dibuat,” jelasnya.

Siasatan dilakukan mengikut Seksyen 9 Akta Perhimpunan Aman 2012, Seksyen 269 Kanun Keseksaan dan Akta 342 Peraturan-peraturan Pencegahan dan Pengawalan Penyakit berjangkit.–AlHijrah Online


REMAJA MAUT MOTOSIKAL LANGGAR KERBAU

SEPANG: Seorang remaja maut apabila motosikal ditungganginya berlanggar dengan seekor kerbau di Jalan Dengkil Air Hitam di sini awal pagi tadi.

Ketua Polis Daerah Sepang ACP Wan Kamarul Azran Wan Yusof dalam kenyataan berkata dalam kejadian 1.30 pagi tadi, pelajar lelaki berusia 16 tahun yang menunggang motosikal jenis Lagenda itu meninggal dunia di tempat kejadian akibat kecederaan di kepala.

Menurut siasatan awal, katanya mangsa yang menunggang seorang diri dari arah Dengkil menghala balik ke rumahnya di Taman Dengkil Jaya telah melanggar seekor kerbau yang tiba-tiba melintas jalan.

“Mangsa disahkan meninggal dunia di tempat kejadian oleh paramedik akibat kecederaan pada bahagian kepala,” katanya dan menambah mayat mangsa dibawa ke Hospital Putrajaya untuk bedah siasat.

Kes disiasat mengikut Seksyen 41(1) Akta Pengangkutan Jalan 1987.–AlHijrah Online


400 tahanan Palestin mula mogok lapar

RAMALLAH, 11 Apr 2019 — Sekitar
400 tahanan Palestin bergabung memulakan kempen mogok lapar besar-besaran semalam.

Kempen tersebut telah dimulakan oleh para tahanan yang terdiri daripada pemimpin kumpulan perjuangan Palestin Isnin lalu, dan kini disusuli oleh puluhan tawanan lain di penjara-penjara Gurun Naqab, Rimon, Nafha, Ishel, Ofer, Gilbao dan Megiddo.

Isnin lalu, pihak penjara Zionis
menolak tuntutan tahanan Palestin serta mengenakan syarat ketat bagi mereka
menggunakan telefon. Keputusan itu mencetus kempen mogok lapar secara terbuka,
dan akan diteruskan secara bertahap pada 11 dan 13 April, serta kemuncaknya
pada 17 April bersempena Hari Tawanan Palestin.

Pada tahun 2017, tahanan Palestin melancarkan mogok lapar yang berterusan selama 42 hari.

Haluan Palestin melaporkan 5,700 penduduk Palestin, termasuk 46 wanita dan 250 kanak-kanak, kini ditahan dalam 23 buah penjara dan pusat tahanan Zionis.


STESEN KERETA API LAJU HARAMAIN TERBAKAR, LIMA CEDERA

JEDDAH: Sebuah stesen kereta api laju Haramain terbakar di Jeddah, Arab Saudi pada Ahad dengan lima dilaporkan cedera setakat ini.

“Lima mangsa telah dikejarkan ke hospital akibat kebakaran di stesen kereta api laju Haramain di Jeddah. 16 pasukan perubatan sedang bertugas di lokasi kejadian,” demikian laporan Al Arabiya English yang memetik kenyataan Perkhidmatan Pertahanan Awam Jeddah di laman Twitter.

Klip video tular di ciapan Twitter menunjukkan asap tebal di stesen terbabit.

Pihak berkuasa dan helikopter kelihatan sedang berhempas pulas memadamkan kebakaran yang berlaku jam 12.35 tengah hari waktu tempatan.

Dengan kelajuan 300 kilometer sejam, rangkaian Kereta Api Laju Haramain yang memulakan operasi pada September tahun lalu, menghubungkan lima stesen iaitu Mekah, Jeddah, Lapangan Terbang Antarabangsa King Abdul Aziz, Bandar Ekonomi Raja Abdullah (KAEC) di Rabigh serta Madinah. — AlHijrah Online


KEPALA AIR KEMAMAN: OPERASI SAR DITANGGUH, DISAMBUNG 9 PAGI ESOK

KEMAMAN: Operasi mencari dan menyelamat (SAR) lapan mangsa dikhuatiri lemas dalam tragedi kepala air di Jeram Mawar, Air Putih, di sini dihentikan petang tadi.

Lapor media tempatan, operasi SAR telah dihentikan jam 6 petang susulan pihak berkuasa bimbang berlaku fenomena kepala air.

Bagaimanapun, operasi SAR akan disambung semula pada jam 9 pagi esok.

Terdahulu, dua mayat mangsa kejadian ditemukan kira-kira jam 12.45 tengah hari tadi.

Mayat pertama, seorang wanita dijumpai orang ramai di tebing sungai berhampiran Kubur Kampung Laut manakala mayat kedua, seorang lelaki ditemukan di atas kayu di tebing sungai menuju ke Tasik Hutan Sungai Air Putih.

Menurut sumber, 10 sekeluarga terlibat dalam kejadian itu dilaporkan berasal dari Felda Lepah Hilir 3, Kuantan, Pahang.

Ketua Polis Daerah Kemaman Supt Hanyan Ramlan berkata, kesemua mangsa terlibat dipercayai berusia 4 hingga 40 tahun yang terdiri daripada tiga lelaki dan tujuh perempuan.

Difahamkan kesemua mangsa ke lokasi kejadian untuk berkelah kira-kira jam 3 petang semalam.

Punca kejadian kepala air berlaku disebabkan hujan lebat sekitar jam 6 petang semalam.—AlHijrah Online


WARGA ASING DITAHAN MILIKI SENJATA KETIKA SOLAT AIDILADHA

JOHOR BAHRU: Polis menahan seorang lelaki warga asing kerana memiliki senjata berbahaya ketika mengadakan kawalan keselamatan sewaktu solat sunat Aidiladha di Masjid Sultan Abu Bakar di sini pagi tadi.

Ketua Polis Daerah Johor Bahru Selatan ACP Raub Selamat berkata warga asing berusia 57 tahun itu ditahan pada pukul 8.45 pagi selepas didapati memiliki sebilah pisau bersarung berukuran lebih kurang 33 sentimeter termasuk hulu yang terselit di tali pinggangnya.

“Hasil siasatan polis mendapati senjata yang dirampas itu merupakan salah satu hiasan pemakaian perayaan di negara individu itu, namun dari segi undang-undang di Malaysia merupakan satu kesalahan di bawah Akta Bahan Kakisan dan Letupan dan Senjata Berbahaya 1958,” kata beliau dalam satu kenyataan di sini hari ini.

Raub berkata kes disiasat di bawah Seksyen 6 (1) akta tersebut yang jika sabit kesalahan boleh dihukum penjara tidak lebih dua tahun dan sebat.–AlHijrah Online


Yahudi rancang laksana ritual sembelih binatang di Aqsa

BAITULMAQDIS, 14 Mac – Aktivis Yahudi yang ingin melihat kuil yahudi dibina di tapak masjid Al-Aqsa memaklumkan kepada media bahawa sebuah altar bakal dibina di atas kuil tersebut bagi upacara korban haiwan.

Menurut akhbar Haaretz, para aktivis yang sedang mempersiapkan kuil itu telah berlatih selama sedekad yang lalu untuk melaksanakan ritual tersebut.

“Kita bakal mempunyai altar yang besar,” kata aktivis Shimshon Elboim kepada akhbar.

Setakat ini, sesi latihan telah diadakan termasuk latihan menyembelih binatang di ‘altar sementara’ yang diperbuat daripada kayu di kawasan berhampiran dinding barat Masjid.


KANAK-KANAK EMPAT TAHUN MAUT JATUH KONDOMINIUM

KUALA LUMPUR: Seorang kanak-kanak perempuan berusia empat tahun maut akibat terjatuh dari balkoni kediamannya di tingkat 18 sebuah kondominium di Jalan Danau Saujana 2, Setapak, di sini hari ini.

Ketua Polis Daerah Wangsa Maju Supt Ashari Abu Samah berkata polis menerima laporan mengenai kejadian di Blok B, Kondominium PV10 itu kira-kira 2 pagi.

Beliau berkata siasatan awal mendapati kanak-kanak itu dikatakan tidur bersendirian dan ibunya tiada di rumah, manakala penghuni lain di kediaman itu tidur di bilik masing-masing dan tidak mengetahui kanak-kanak itu ditinggalkan bersendirian.

“Mayat mangsa dibawa ke Hospital Kuala Lumpur untuk bedah siasat,” katanya ketika dihubungi di sini.

Orang ramai yang mempunyai maklumat berkaitan kejadian itu diminta menghubungi ‘Hotline’ Ibu Pejabat Polis Daerah Wangsa Maju di talian 03-92899222 atau balai polis berhampiran bagi membantu siasatan.

Ashari menasihati orang ramai terutama ibu bapa agar tidak meninggalkan anak-anak kecil bersendirian tanpa pengawasan, kerana perbuatan itu boleh dianggap sebagai satu kecuaian di bawah Akta Kanak-kanak 2001.–AlHijrah Online


IBU DIDAKWA AMANG SEKSUAL DUA ANAK LELAKI, ARAH RAKAMAN PORNOGRAFI

KLANG: Seorang ibu mengaku tidak bersalah di Mahkamah Sesyen di sini hari ini atas tiga pertuduhan melakukan amang seksual fizikal terhadap dua anak lelakinya, masing-masing berusia 12 dan 14 tahun ketika kejadian pada November tahun lepas.

Tertuduh yang berusia 33 tahun didakwa sebagai seorang wanita yang mempunyai hubungan amanah iaitu ibu kandung telah melakukan perbuatan tersebut ke atas dua anaknya di kediaman mereka di sebuah pangsapuri di Puncak Alam pada 8 malam.

Dia didakwa mengikut Seksyen 14(a) dan 14(b) Akta Kesalahan-Kesalahan Seksual Terhadap Kanak-Kanak 2017 yang memperuntukkan penjara maksimum 20 tahun dan boleh dikenakan sebat, jika sabit kesalahan.

Ibu kepada lima orang anak itu turut mengaku tidak bersalah atas satu pertuduhan telah mengarahkan pembuatan pornografi kanak-kanak dalam bentuk video di sebuah hotel di Sungai Buloh, antara 17 dan 18 Feb 2022.

Bagi perbuatan itu, dia didakwa mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang jika sabit kesalahan dipenjara sehingga 20 tahun dan tidak kurang daripada enam sebatan.

Sementara itu, seorang penarik kereta, Haddad Mohd Radhi, 22, yang merupakan kenalan tertuduh wanita itu, didakwa dengan sengaja melakukan amang seksual fizikal terhadap seorang kanak-kanak perempuan berusia 15 tahun ketika kejadian di hotel dan tarikh sama mengikut Seksyen 14(a) Akta Kesalahan Seksual Terhadap Kanak-Kanak 2017.

Terdahulu, selepas prosiding, wanita itu dilihat tidak dapat menahan kesedihan ketika ibunya di galeri awam datang menghampirinya di kandang tertuduh.

Hakim Syafeera Mohd Said tidak menawarkan sebarang jaminan kepada wanita itu manakala Haddad dibenarkan ikat jamin RM15,000 dengan seorang penjamin serta syarat tambahan perlu melaporkan diri di balai polis berdekatan pada 1 hari bulan setiap bulan dan dilarang mendekati mangsa.

Mahkamah menetapkan sebutan kes pada 26 Jun untuk tertuduh wanita dan 14 Jun bagi Haddad.

Pendakwaan dikendalikan Timbalan Pendakwa Raya Nurul Izzati Mohamad dan Nur Ayuni Jamri manakala Haddad diwakili peguam Mohd Azali Ibrahim dan ibu tersebut tidak diwakili peguam.–AlHijrah Online


MATA CADANG AGENSI TIPU JEMAAH HAJI DIKENAKAN HUKUMAN PENJARA

KUALA LUMPUR: Persatuan Agensi Pelancongan Malaysia (MATA) mencadangkan pihak berkuasa menjadikan kes penipuan jemaah haji oleh agensi pelancongan sebagai satu jenayah berat dengan hukuman penjara supaya perkara itu dapat dibanteras.

Presiden MATA Datuk Dr Mohd Khalid Harun berkata bagi mengelakkan ditipu, bakal jemaah haji yang berurusan dengan agensi pelancongan boleh menghubungi pihak MATA sekiranya mempunyai keraguan.

Beliau berkata bakal jemaah mesti mempunyai visa haji bagi menunaikan ibadah itu.

“Tentukan ada visa haji. Mohon penjelasan bukti sebelum memberi sebarang dokumen seperti pasport dan jangan bayar sebelum ada jaminan penerbangan,” katanya menerusi kenyataan hari ini.

Mohd Khalid turut mengingatkan agensi pelancongan supaya tidak memperdagangkan visa haji yang dianugerahkan kepada mereka sesuka hati dan mengenakan caj perkhidmatan yang berpatutan.

“Pastikan agensi pelancongan sudah menerima tawaran (visa haji) yang diamanahkan baru mengundang jemaah haji,” katanya.

Pada 7 Julai Bernama melaporkan 380 bakal jemaah haji terkandas di Lapangan Terbang Antarabangsa Kuala Lumpur (KLIA) kerana dipercayai menjadi mangsa penipuan sebuah agensi pelancongan.

Mereka dipercayai menggunakan visa furada iaitu  visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh Lembaga Tabung Haji (TH).

TH sebelum ini memberi peringatan mana-mana individu atau agensi pelancongan yang menawarkan perkhidmatan pakej haji tanpa kelulusan  adalah satu kesalahan dan boleh dikenakan tindakan undang-undang di bawah Akta Tabung Haji 1995 (Akta 535).–AlHijrah Online


TH CATAT UNTUNG BERSIH RM500 JUTA BAGI SUKU KETIGA

KUALA LUMPUR: Lembaga Tabung Haji (TH) mencatatkan keuntungan bersih berjumlah RM500 juta bagi suku ketiga tahun ini, menjadikan keuntungan bagi tempoh sembilan bulan pertama meningkat kepada RM1.3 bilion.

Dalam kenyataan hari ini, TH berkata pencapaian positif yang direkodkan itu dipacu menerusi langkah berterusan penjimatan kos pengurusan dan pentadbiran.

TH turut merekodkan pendapatan berjumlah RM900 juta pada suku yang sama, menjadikan pendapatan bagi tempoh sembilan bulan pertama 2019 melonjak kepada RM2.1 bilion.

Prestasi pendapatan itu dijana terutama daripada pelaburan aset pendapatan tetap (RM1.1 bilion), pelaburan hartanah (RM400 juta), pelaburan ekuiti (RM300 juta) serta pelaburan instrumen pasaran wang Islam (RM300 juta), menurutnya.

TH berkata pada 30 Sept, 2019 kedudukan kewangan institusi ini kekal kukuh dengan jumlah aset melebihi jumlah liabiliti sebanyak RM2.3 bilion dengan RM73.4 bilion adalah jumlah aset manakala liabiliti sebanyak RM71.1 bilion.

“Lebihan aset tersebut didokong oleh rizab penyamaan hibah berjumlah RM400 juta dan keuntungan terkumpul berjumlah RM2.0 bilion yang boleh diagihkan,” menurut TH.

TH berkata perubahan strategi pelaburan kepada aset pelaburan yang lebih stabil berjaya mengurangkan tekanan daripada keadaan pasaran ekuiti yang tidak menentu akibat ketegangan perang perdagangan di peringkat global.

“Kepercayaan dan sokongan para pendeposit kepada TH sebagai sebuah institusi yang membantu umat Islam menyimpan dan melaksanakan ibadah haji kekal utuh dengan jumlah simpanan pendeposit berada pada paras RM70 bilion pada 30 Sep, 2019.

“Sepanjang tiga bulan dalam suku ketiga 2019, lebih 87,000 akaun simpanan baharu telah dibuka, seterusnya meningkatkan jumlah keseluruhan pendeposit TH kepada 9.43 juta,” katanya. — BERNAMA


ANGKARA CEMBURU, JURURAWAT MAUT DITIKAM SUAMI

ARAU: Polis menahan seorang lelaki yang disyaki menikam mati isterinya dengan sebilah pisau di kediaman pasangan itu di Jalan Padang Nyu, di sini pagi tadi.

Ketua Polis Daerah Arau Supt Ahmad Mohsin Md Rodi berkata mayat wanita itu ditemukan di bilik tidur kediaman berkenaan dalam keadaan berlumuran darah dan ditutupi dengan selimut tebal, selepas suspek tampil menyerah diri di Ibu Pejabat Polis Kontinjen Perlis pada kira-kira pukul 10 pagi.

Beliau berkata wanita berumur 31 tahun yang bekerja sebagai jururawat itu dipercayai ditikam dengan sebilah pisau pada bahagian dada kiri dalam kejadian kira-kira pukul 6 pagi, dengan tikaman sedalam kira-kira dua sentimeter dikesan pada dirinya.

“Suspek yang merupakan seorang pesara tentera berumur 38 tahun dipercayai bergaduh dengan isterinya akibat cemburu,” katanya kepada pemberita di lokasi kejadian di sini hari ini.

Katanya pasangan itu meninggalkan dua anak lelaki, masing-masing berusia lapan dan 10 tahun.

Ahmad Mohsin berkata polis turut menemukan sebilah pisau yang disimpan dalam sebuah beg di dapur rumah itu yang dipercayai digunakan dalam kejadian, dan siasatan awal mendapati suspek mempunyai satu rekod jenayah lampau berkaitan dadah.

Beliau berkata mayat wanita itu dihantar ke Hospital Tuanku Fauziah, Kangar sebelum dipindahkan ke Hospital  Sultanah Bahiyah Hospital, Alor Setar untuk proses bedah siasat dan kes disiasat mengikut Seksyen 302 Kanun Keseksaan. — AlHijrah Online


KERAJAAN PERLU PERTIMBANG BAKI SIMPANAN PENCARUM KWSP

KUALA LUMPUR: Kerajaan perlu mempertimbangkan baki simpanan pencarum Kumpulan Wang Simpanan Pekerja (KWSP) dalam isu pengeluaran wang KWSP.

Datuk Seri Amirudin Shari (PH-Gombak) berkata baki simpanan pencarum semakin membimbangkan selepas beberapa kali pengeluaran khas itu dibenarkan sejak negara berdepan pandemik COVID-19, dengan ada yang mempunyai hanya 68 sen sehari untuk dibelanja selepas bersara.

“Kerajaan kena pertimbang antara kebertanggungjawaban dengan populisme dan gesaan yang dibangkitkan oleh pembangkang pada hari ini supaya kita tidak terkesima dan tertipu dengan propaganda dan pilihan itu,” katanya ketika perbahasan Usul Menjunjung Kasih Titah Diraja di Dewan Rakyat, hari ini.

Menteri Besar Selangor itu berkata negara juga perlu membuat persiapan ke arah menuju negara menua pada 2030.

Dalam pada itu, Datuk Mas Ermieyati Samsudin (PN-Masjid Tanah) dan Datuk Azman Nasrudin (PN-Padang Serai) berpendapat kerajaan perlu mempertimbangkan pengeluaran secara bersasar bagi meringankan beban rakyat termasuk bagi pencarum yang sudah bekerja melebihi tempoh 20 tahun dan mempunyai simpanan yang banyak.

“Betul, ada 13.1 juta ahli atau 51.5 peratus pencarum KWSP dengan simpanan bawah RM10,000 dan mungkin mereka ini yang baharu bekerja. Bagaimana pula dengan pencarum yang sudah lama bekerja 20 atau 25 tahun, mungkin simpanan mereka ada puluhan ribu atau ratusan ribu,” katanya.–AlHijrah Online


Tentera Zionis serang jemaah selepas berterawih di al-Aqsa

BAITULMAQDIS, 9 Mei 2019 — Tentera penjajah Zionis menyerang ratusan ahli jemaah di kawasan Pintu al-Asbat dan al-Amoud di kota Baitulmaqdis, selepas mereka selesai bersolat terawih di Masjid al-Aqsa malam tadi.

Tentera menyerang para jemaah, termasuk wanita, kanak-kanak dan warga emas, yang baru keluar dari masjid dan berada di Dataran al-Amound dengan membaling bom gas pemedih mata. Para jemaah dihalau beredar dari situ, tanpa sebarang alasan.

Tiga ahli jemaah ditangkap.

Tentera Zionis turut mengejar penduduk Palestin di kawasan al-Misrara dan Jalan Sultan Sulaiman serta membaling gas pemedih mata ke arah mereka. – Haluan Palestin


PASANGAN KEKASIH CURI EMAS DIPENJARA ENAM BULAN

KUALA PILAH: Sepasang kekasih dihukum penjara enam bulan selepas mengaku bersalah di Mahkamah Majistret Kuala Pilah, hari ini atas tuduhan mencuri emas.

Tertuduh Muhammad Effendi Sanusi Gunarto, 24 dan Nur Sabrina Khairul, 22 dijatuhkan hukuman tersebut oleh Majistret Saiful Sayoti selepas kertas pertuduhan dibacakan oleh jurubahasa mahkamah.

Mengikut pertuduhan, pasangan kekasih tersebut mencuri seutas gelang tangan emas jenis Dunhill seberat 36.76 gram di sebuah kedai emas di Pekan Kuala Pilah, pada 8 April lepas, kira-kira jam 3.45 petang.

Tertuduh dihukum di bawah Seksyen 380 Kanun Keseksaan dan dibaca bersama Seksyen 34 akta sama yang boleh dihukum penjara sehingga 10 tahun dan denda, manakala bagi kesalahan kali yang kedua atau kemudian boleh dikenakan penjara dan denda atau sebat, jika disabit salah.

Sebelum ini, AlHijrah Online melaporkan seorang wanita melarikan seutas gelang emas bernilai anggaran RM10,000 dalam kejadian di sebuah kedai emas di Pekan Kuala Pilah, Kuala Pilah.

Kejadian tersebut berjaya dirakam kamera litar tertutup (CCTV) sebelum tular di laman sosial.

Difahamkan wanita itu telah dibantu oleh seorang lelaki yang menaiki sebuah motosikal jenis Yamaha NVX warna merah tanpa nombor pendaftaran untuk melarikan diri selepas kejadian terbabit.—AlHijrah Online


KENYATAAN TUN MAHATHIR ADALAH CUBAAN TERDESAK UNTUK TARIK PERHATIAN – ANWAR

KUALA LUMPUR: Perdana Menteri Datuk Seri Anwar Ibrahim berkata kenyataan Tun Dr Mahathir Mohamad mengenai promosi negara Malaysia berbilang bangsa sebagai sesuatu yang bertentangan dengan Perlembagaan Persekutuan, adalah cubaan terdesak mantan perdana menteri itu untuk menarik perhatian dan dilihat relevan.

“Mantan PM itu (Dr Mahathir) telah kehilangan kerusi parlimen di Langkawi. Saya rasa kita tidak perlu ambil serius mengenainya. Ia adalah cubaan terdesak beliau untuk mendapat perhatian, untuk dilihat relevan.

“Saya akan jadikan beliau tidak relevan, saya tidak akan memberikan sebarang komen mengenainya (kenyataan Dr Mahathir),” katanya.

Beliau berkata demikian semasa menjawab soalan yang dikemukakan oleh bekas Presiden Majlis Peguam Malaysia Christopher Leong mengenai bantahan ramai terhadap kenyataan oleh bekas perdana menteri itu, yang menurutnya telah hilang pengaruh berikutan kegagalan besarnya dalam Pilihan Raya Umum ke-15 lepas.

Anwar berkata sebagai seorang berbangsa Melayu, beliau menghormati budaya Melayu, tradisi, bahasa dan Raja-raja Melayu.

“Tetapi itu tidak menjadikan saya sebagai seorang bersifat perkauman. Anda (Dr Mahathir) pula hendak tekankan bahawa ini negara Melayu semata-mata, dan menafikan hak orang lain.

“Benar, perlembagaan persekutuan itu jelas mengenai kedudukan kaum Melayu, namun ia juga jelas dalam melindungi kebajikan seluruh rakyat dan masa depan seluruh rakyat negara ini, dan menjamin masa depan untuk semua,” kata Anwar.

Perdana Menteri seterusnya berkata kini setelah melangkah masuk tahun 2023, beliau tidak faham mengapa masih ada sesetengah pihak yang ‘kekal’ dengan isu negara ini milik siapa – Melayu, Cina atau Kristian.

“Ia diburukkan lagi dengan pemimpin korup yang menyalah guna kuasa dan memperkaya diri sendiri.. mereka ini jutawan, anak-anak mereka adalah jutawan.

“Jika benar kamu hendak bantu kaum Melayu, serahkan separuh daripada kekayaan kamu kepada kaum Melayu,” katanya yang kemudiannya disambut dengan tepukan gemuruh hadirin.–AlHijrah Online


KERAJAAN SEDIA KAJI JUMLAH INDIVIDU DIBENARKAN BERJEMAAH DI MASJID, SURAU

KUALA LUMPUR: Kerajaan bersedia untuk mengkaji bilangan individu yang dibenarkan solat berjemaah di masjid dan surau.

Menteri Kanan (Keselamatan), Datuk Seri Ismail Sabri Yaakob berkata, jika sesebuah masjid dan surau itu mempunyai keluasan yang sesuai, bilangan jemaah boleh ditambah sehingga 200 orang.

“Misalnya Masjid di Putrajaya, kalau boleh buat penjarakan sosial 1 meter mungkin bukan 30 orang mungkin boleh muat sehingga 200 orang kalau masjid itu besar tetapi mesti ada penjarakan sosial dan Prosedur Operasi Standard (SOP),” katanya pada sidang media harian Perintah Kawalan Pergerakan Bersyarat (PKPB) di Putrajaya hari ini.

Ismail Sabri berkata perkara itu dijadual untuk dibincangkan dalam Mesyuarakat Khas Menteri-Menteri pada Sabtu ini.

Katanya, beliau menyerahkan perkara itu kepada Menteri Di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri untuk membentangkan SOP bersesuaian untuk mendapat pandangan Kementerian Kesihatan Malaysia (KKM).

“Kita serah kepada Menteri Hal Ehwal Agama untuk mesyuarat Sabtu ini untuk dapat pandangan daripada KKM dan sebagainya untuk perkara itu dilaksanakan,” katanya.

Sebelum ini, kerajaan membenarkan untuk solat jemaah dan solat jumaat diadakan di surau dan masjid, namun dihadkan kepada 30 jemaah sahaja atau mengikut bilangan jemaah ditetapkan jabatan agama Islam negeri bagi membendung penularan COVID-19  — AlHijrah Online/ Zaim Zamani


MANHAJ RABBANI DIANGKAT DASAR ISLAM KERAJAAN

KUALA LUMPUR: Manhaj Rabbani hari ini diangkat sebagai dasar Islam baharu kerajaan yang akan berpaksikan tiga ciri utama iaitu Thaqafah (keilmuan), Ruuhaniyyah (kerohanian) dan Da’wah (aktivisme).

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, konsep Dasar Manhaj Rabbani dilihat dekat dengan masyarakat Malaysia dan mudah difahami.

“Dasar Manhaj Rabbani adalah suatu konsep yang dekat dengan kita, jelas, mudah difahami dan mampu diterjemahkan di peringkat individu, komuniti, organisasi dan negara.

“Di peringkat agensi-agensi agama di bawah tanggungjawab saya, saya mahu Manhaj Rabbani terus dilaksanakan dan disesuaikan dengan visi, misi dan objektif agensi,” katanya ketika berucapa pada Majlis Perhimpunan Agensi-Agensi Di Bawah Menteri Di Jabatan Perdana Menteri (Hal Ehwal Agama).

Ujar Zulkifli, Syeikh Dr. Yusuf al-Qaradawi pernah berkata, rabbaniyyah merupakan ciri paling utama bagi Islam dan ia merujuk kepada sifat pengabdian diri kepada tuhan, manakala ciri-cirinya banyak dinyatakan dalam Al-Quran.

Jelasnya lagi, ketika dunia dan negara sedang bergelut dengan COVID-19 serta isu-isu lain melibatkan agama, ekonomi dan sosial, dasar tersebut penting untuk dijadikan panduan dan hala tuju yang jelas.

Tambahnya teras utama kepada Dasar Manhaj Rabbani ialah Maqasid Syariah, yang dinamakan beliau sebagai Maqasid Insaniyyah Rabbaniyyah.

“Dengan kata lain, Maqasid Syariah itu adalah objektif untuk menjadi insan rabbani, organisasi rabbani bahkan negara rabbani.

“Manakala tahap pencapaiannya akan diukur dengan pelaksanaan aplikasi i-MaqSD di bawah seliaan Bahagian Maqasid Syariah Jabatan Kemajuan Islam Malaysia (JAKIM),” katanya.

Sementara itu katanya, Dasar Manhaj Rabbani yang berteraskan Maqasid Syariah ini menjadikan tujuh prinsip utama sebagai halatuju berdasarkan akronim R.A.B.B.A.N.I.

Tujuh prinsip utama tersebut katanya ialah RAHMAT iaitu pentadbiran yang membawa mesej kasih sayang, kesusilaan dan kecaknaan merentas agama dan bangsa; AMAN membabitkan pentadbiran yang membawa mesej kesederhanaan atau wasatiyyah Islam, menolak ekstremisme (ifrat) dan Islam Liberal (tafrit), serta menyeru kepada keharmonian antara agama dan fiqh ta’ayush (coexistence); BERTUHAN iaitu pentadbiran yang menjadikan nilai-nilai agama berteraskan Maqasid Syariah sebagai paksi dalam merancang segala dasar, kaedah pelaksanaan dan solusi permasalahan.

Prinsip utama yang lain pula ialah BAKTI yang membabitkan pentadbiran yang menekankan kebajikan, kemanusiaan dan bakti kepada ummah merentasi agama dan bangsa; ADIL pula pentadbiran yang menjunjung tinggi prinsipprinsip perundangan dalam menegakkan keadilan sebagaimana yang dituntut oleh Islam dan Perlembagaan Persekutuan; manakala NURANI, pentadbiran yang mengangkat nilai kerohanian dan logik bertunjangkan wahyu dalam mendepani apa jua cabaran semasa; dan

INSANI merupakan perinsip utama terakhir yang bermaksud pentadbiran yang mempertahankan fitrah kemanusiaan dan kemuliaan insan (karamah insaniyyah).

“Kesemua tujuh prinsip ini diterjemahkan mengikut tujuh bidang keutamaan yang ada di bawah bidang pengukuran i-MaqSD iaitu Perundangan dan Kehakiman Syariah; Pendidikan dan Pembangunan Insan; Sosio Ekonomi Ummah; Dakwah dan Media; Institusi Masjid ; Kepimpinan dan Tadbir Urus; Penyelidikan dan Kefatwaan,” kata Zulkifli.

Beliau juga berkata penjelasan lanjut dan pelan tindakan berkenaan dasar tersebu akan diperincikan oleh JAKIM bersama pejabatnya dalam masa terdekat. – AlHijrah Online


JOE BIDEN, KAMALA HARISS: HARAPAN BARU BUAT AMERIKA SYARIKAT

WASHINGTON: Joe Biden semalam mengangkat sumpah sebagai Presiden AS ke-46, menggantikan Donald Trump. Turut mengangkat sumpah, Naib Presiden, Kamala Harris.

Upacara mengangkat sumpah jawatan berlangsung dengan aman di bangunan Capitol meski pun lokasi berkenaan huru hara 6 Januari lalu, ekoran rusuhan dan pencerobohan oleh penyokong Trump.

Lazimnya upacara angkat sumpah ini dihadiri ratusan ribu rakyat, namun pada tahun ini, situasi jelas berbeza berikutan ancaman COVID-19, yang memaksa majlis berlangsung tanpa kehadiran ramai orang.

25,000 anggota pasukan keselamatan dikerah untuk memastikan acara gilang gemilang itu berjalan lancar meskipun wujud khabar angin bahawa akan berlakunya situasi kacau bilau di bandar-bandar utama oleh penyokong Trump.

Sementara itu, Kamala Harris, 56 tahun mencatat sejarah sebagai wanita pertama yang memegang jawatan Naib Presiden AS.

Beliau juga rakyat Amerika kulit gelap berketurunan Asia selatan pertama yang memegang jawatan kedua tertinggi dalam pentadbiran White House.

Ciapan di Twitternya mengesahkan keterujaan beliau sebagai Naib Presiden yang baharu.

Ready to serve.

Sementara itu bekas Presiden, Barack Obama turut mengucapkan tahniah ke atas Biden di atas pelantikannya sebagai Presiden.

Dalam ucapan sulungnya, Biden menyeru agar rakyat negara itu kembali bersatu dan memulihkan negara itu.

“Kita akan memimpin bukan hanya sekadar teladan menggunakan kekuatan, tetapi daripada kekuatan teladan yang ditunjukkan,” kata Biden.

Biden turut berikrar untuk menjadi Presiden kepada seluruh rakyat AS.

Sementara itu, selepas selesai acara angkat sumpah, Biden buat pertama kalinya memasuki White House untuk memulakan tugasan rasmi pertama.

Biden menandatangani 15 perintah eksekutif yang akan membatalkan beberapa dasar pentadbiran Trump, antaranya menarik balik larangan perjalanan bagi orang Islam dari negara yang majoriti penduduknya beragama Islam.—AlHijrah Online


ENAM REMAJA 15 TAHUN ANTARA LAPAN DIDAKWA ROGOL PELAJAR BAWAH UMUR

BACHOK: Enam remaja lelaki didakwa di Mahkamah Majistret di sini, manakala dua lagi didakwa di Mahkamah Sesyen Kota Bharu hari ini atas pertuduhan merogol seorang pelajar Tingkatan Dua dalam kejadian di Tawang di sini, antara pertengahan Ogos hingga September lepas.

Kesemua enam remaja yang berusia 15 tahun itu mengaku bersalah ketika pertuduhan dibacakan di hadapan Majistret Mohd Fauzan Mohd Suhairi.

Mengikut pertuduhan, mereka didakwa merogol mangsa berusia 14 tahun itu di sebuah bilik di kedai makan di Jelawat di sini antara 12.30 tengah malam hingga 2.30 pagi pada pertengahan Ogos hingga September.

Kesemua remaja itu didakwa mengikut Seksyen 376(1) Kanun Keseksaan yang memperuntukkan hukuman penjara sehingga 20 tahun dan boleh dikenakan sebatan.

Setiap tertuduh masing-masing didakwa dua hingga tiga pertuduhan.

Pendakwaan dilakukan Timbalan Pendakwa Raya Mohd Hakimie Ab Hadi dan kesemua tertuduh diwakili peguam Yayasan Bantuan Guaman Kebangsaan (YBGK) Norizaidah Abdul Salam.

Mahkamah kemudiannya menawarkan jaminan RM2,000 untuk setiap pertuduhan dan menetapkan 13 Dis ini sebagai tarikh sebutan semula kes.

Sementara itu, dua lagi tertuduh berusia 18 tahun yang dihadapkan di Mahkamah Sesyen Kota Bharu pula mengaku tidak bersalah merogol mangsa pada tarikh dan lokasi yang sama, di hadapan Hakim Mohd Zul Zakiqudin Zulkifli.

Hakim Mohd Zul membenarkan seorang daripada tertuduh diikat jamin sebanyak RM10,000 dengan seorang penjamin manakala seorang lagi tertuduh tidak ditawarkan jaminan.

Mahkamah menetapkan 23 Nov ini sebagai tarikh sebutan semula kes kedua-dua tertuduh itu. – AlHijrah Online